Valencia bangkit selepas bergelora

VALENCIA dua kali bangkit daripada ketinggalan untuk menewaskan saingan tempatan Levante 4-2 semalam sekali gus meningkatkan semangat yang amat dialu-alukan berikutan musim panas yang bergelora untuk kelab.

Manu Vallejo menjaringkan gol penentuan lewat dalam pesta gol di Mestalla setelah dua gol Jose Luis Morales untuk Levante dibatalkan oleh Gabriel Paulista dan Maxi Gomez yang sangat baik.

Kemenangan itu adalah yang pertama buat Javi Gracia sejak dilantik sebagai jurulatih Valencia pada Julai lalu dan membawa pasukan ke permulalan positif dalam La Liga walaupun terdapat ketegangan di luar padang.

Manuel Pellegrini turut menikmati permulaan yang berjaya dalam mengendali Real Betis setelah mereka menang 1-0 di Alaves. Bagaimanapunb, aksi pertama Unai Emery sebagai jurulatih Villarreal berakhir dengan keputusan seri 1-1 di tempat sendiri menentang Huesca yang baru dipromosikan ke La Liga.

Valencia berharap dapat mencabar pasukan seperti Villarreal untuk mendapat tempat dalam kedudukan empat teratas musim ini namun beberapa pemain utama mereka telah terjual dengan pemilik tidak popular Peter Lim bertekad bagi memperbaiki keadaan kewangan kelab.

Gracia pada Jumaat berkata dia merasa sedih kerana skuadnya telah ‘dilemahkan’ dengan satu tindakan yang berani kerana tidak sabar dengan lembaga pengarah dan jurulatih sebelum ini. – AFP

See author's posts


DUN Pakan terima bantuan makanan

AKUN GIMAN

PAKAN: Proses pengagihan bantuan makanan kepada penduduk
terkesan dalam Perintah Kawalan Pergerakan (PKP) di kawasan Dewan Undangan
Negeri (DUN) Pakan kini sedang giat dijalankan.

Fasa pertama proses pengagihan bantuan tersebut
melibatkan semua rumah panjang di sepanjang Jalan Engkamop dan Jalan Wak, Pakan
melibatkan seramai 870 pintu.

Hari pertama pengagihan bantuan melibatkan 22 buah rumah
panjang dengan 457 keluarga di kawasan Ulu Julau, Ulu Kota dan Dayu.

Dalam tempoh hari Jumaat dan Sabtu lalu sebanyak 1,000
buah keluarga telah menerima bantuan makanan tersebut.

Diikuti hari Selasa, sebanyak 1,000 lagi bantuan telah
tiba untuk diagihkan kepada penduduk di kawasan terbabit.

Proses pengagihan bantuan tersebut dijangka akan dapat
diselesaikan dalam tempoh tiga hingga empat hari lagi.

Ahli Dewan Undangan Negeri (ADUN) Pakan, Tan Sri William
Mawan Ikom berkata, agihan makanan tersebut disalurkan oleh Kerajaan Sarawak di
bawah Gabungan Parti Sarawak (GPS) kepada setiap kawasan DUN di negeri ini.

“Ia akan diagihkan secara berperingkat kepada semua
penduduk di Sarawak termasuk kawasan DUN Pakan. Bertujuan untuk membantu
meringankan bebanan rakyat di sepanjang tempoh Perintah Kawalan Pergerakan
(PKP),” ujarnya.

Beliau menasihatkan orang ramai supaya mematuhi PKP bagi
mengekang penularan wabak berbahaya Covid-19.

See author's posts


Nasib peniaga kecil N.55 terbela

SIBU: Tidak dinafikan, calon Gabungan Parti Sarawak (GPS) Nangka, Dr. Annuar Rapaee bekerja keras untuk membantu peniaga kecil di kawasannya.

Hal sedemikian ini dapat dibuktikan dengan kewujudan kiosk-kiosk kecil di sekitar kawasan kampung yang mengubah wajah aktiviti perniagaan tepi jalan di sini.

Menurut Dr. Annuar, sebanyak 30 unit kiosk Gabungan Parti Sarawak (GPS) telah diagihkan kepada peniaga kecil di setiap kampung.

Paling menonjol ialah di Jalan Kampung Nangka yang menempatkan 17 buah kiosk pelangi.

Pelangi Foodkiosk Kampung Nangka ini merupakan inisiatif Dr. Annuar Rapa’ee bagi membantu meningkatkan pendapatan peniaga yang menelan belanja lebih RM242,000.

Projek tersebut juga bertujuan untuk mewujudkan kawasan penjaja terbaik di Sarawak dengan kemudahan kiosk termoden dan mesra pengguna, sekali gus menjadi salah satu lokasi tarikan pelancong baharu di Sibu.

Dr. Annuar memberitahu, sebelum ini para penjaja hanya menggunakan khemah atau gerai-gerai sementara yang kurang selesa dan apabila hujan, aktiviti perniagaan mereka terganggu.

Katanya lagi, setiap kiosk juga disalurkan dengan bekalan elektrik dan air, sekali gus memudahkan para penjaja menjalankan aktiviti perniagaan mereka, sama ada pada waktu siang atau malam.

Selain itu, seramai 265 usahawan muda di DUN Nangka turut dibantu menerusi pemberian peralatan perniagaan di bawah program Bantuan Usahawan Belia Nangka.

Pada tahun 2019 sahaja, sebanyak RM611,440 sudah diperuntukkan untuk membantu usahawan kecil di Sibu, merangkumi 185 permohonan yang telah diluluskan untuk Siri-1 dan Siri-2.

Bantuan perniagaan yang turut disalurkan adalah menyediakan ruang niaga berbumbung di tempat letak kereta di Taman Selera Harmoni yang menempatkan 60 lot penjaja.

Penyandang kerusi Nangka itu menganggap ia akan menghidupkan suasana dan menarik lebih banyak pengunjung ke Taman Selera Harmoni.

Gerai-gerai peniaga yang rosak dan usang juga turut mendapat perhatian Dr. Annuar apabila beliau turut mewujudkan program ‘Baik Pulih Gerai’ di sepanjang Jalan Bandong, Kampung Nangka, Kampung Hilir dan Kampung Bahagia Jaya Teku.

Program bantuan perniagaan lain yang turut disalurkan oleh Dr. Annuar adalah Program Baucar N.55 Nangka untuk pengusaha cuci kereta yang melibatkan 600 pelanggan, naik taraf Taman Selera MUC, Medan Selera Bandong dan Taman Selera Harmoni.

Oleh NURZILLA MOHAMAD

See author's posts


118 peserta tanaman getah mahu lakar kejayaan

LIMBANG: Seramai 118 peserta projek Tanaman Baru Getah Berkelompok berikrar akan memastikan projek itu berjaya mencapai matlamatnya.

Malahan, mereka sedia bekerjasama dalam membantu pihak bertanggungjawab memastikan projek ini berjaya.

Ini kerana, sebelum pokok getah matang ia akan dipantau dan diselanggara oleh Jabatan Pertanian dalam tempoh empat tahun setengah sebelum diserahkan sepenuhnya kepada peserta.

Menteri Muda Pemodenan Pertanian, Tanah Adat dan Pembangunan Wilayah Datuk Dr. Abdul Rahman Ismail yang melakukan lawatan kerja ke tapak Projek Tanaman Baru Getah Berkelompok di Kampung Mengatai melahirkan rasa bersyukur atas penglibatan bersama peserta dengan agensi yang telah dipertanggungjawabkan.

Menurut Abdul Rahman tanaman getah merupakan salah satu komoditi utama negara selain daripada kelapa sawit.

Sehubungan itu, Daerah Limbang tidak terkecuali dari menerima peruntukan bagi penanaman getah iaitu bagi DUN Bukit Kota seluas 242 hektar melibatkan 182 peserta dengan peruntukan RM392,356 manakala di DUN Batu Danau seluas 240 hektar melibatkan 98 orang peserta dengan peruntukan RM403,743.

Manakala bagi projek di Kampung Mengatai, telah mula dilaksanakan pada 2018 melibatkan 20 peserta dengan keluasan 37 hektar.

Projek tersebut dilaksanakan menggunakan peruntukan Kerajaan Persekutuan di bawah Kementerian Perusahaan Perladangan dan Komoditi sejak 2000.

Turut hadir Pegawai Pertanian Bahagian Limbang  Jafaruddin Bin Ali,  KK Kampung Mengatai Abu Bakar Mohamad dan sebahagian peserta yang terlibat dalam projek berkenaan.

Oleh Adeng Edrus

See author's posts


Gabung parti, BN putuskan selepas PRU-15

KUALA LUMPUR: Keputusan sama ada Barisan Nasional (BN) akan bergabung dengan parti lain sekiranya tidak memperoleh majoriti mudah di Parlimen bagi membentuk kerajaan baharu hanya akan diputuskan selepas Pilihan Raya Umum ke-15 (PRU-15).

Perdana Menteri Datuk Seri Ismail Sabri Yaakob berkata, keputusan PRU-15 harus dilihat terlebih dahulu sebelum membuat sebarang perancangan awal berhubung pembentukan Kerajaan Persekutuan.

“Kita tunggu dulu keputusan (PRU-15), kita buat keputusan selepas itu… Kita buat andaian terlalu awal pun susah juga, kita pun tidak tahu apa akan berlaku dalam pilihan raya nanti.

“Lepas pilihan raya nanti, keputusan dah buat. Insya-Allah kita buat apa sahaja keputusan demi kepentingan negara dan yang pentingnya kita hendak sebuah kerajaan yang stabil,” kata beliau kepada pemberita selepas merasmikan Mesyuarat Agung Tahunan Persatuan Kontraktor Melayu Malaysia ke-43 di sini, hari ini.

Ismail Sabri berkata demikian ketika ditanya mengenai kemungkinan BN perlu bekerjasama dengan parti lain seperti PAS untuk membentuk kerajaan jika tidak mampu memperoleh kerusi yang mencukupi bagi membentuk kerajaan pada PRU-15 ini.

Pada 16 Oktober, Timbalan Pengerusi BN Datuk Seri Mohamad Hasan berkata, BN perlu menang ‘melepasi 112 kerusi Parlimen’ supaya dapat menubuhkan kerajaan pada PRU-15 ini.

Menyentuh mengenai pembahagian kerusi Parlimen, Ismail Sabri yang juga Naib Presiden UMNO berkata, BN sedang dalam proses pengagihan kerusi antara parti komponen dan parti ‘friends of BN’ dan selepas itu menilai dari segi calonnya pula.

“Kita pertimbang semua sekali dan kita akan mengadakan mesyuarat dan keputusan akan dibuat secara musyawarah, itu biasa. Dulu lagi susah sebab komponen BN banyak, sekarang komponen hanya ada empat (UMNO, MIC, MCA, Parti Bersatu Rakyat Sabah (PBRS). Jadi lebih mudah untuk kita bincang dan dalam waktu terdekat pasti kita akan putuskan,” katanya. – Bernama

See author's posts


ACD besar-besaran di Zon Tiong Hua Rabu ini

SIBU: Operasi Pengesanan Kes Aktif (ACD) yang disasarkan secara besar-besaran di zon Tiong Hua, dijangka akan bermula pada Rabu ini, kata Penyelaras Jawatankuasa Pengurusan Bencana Bahagian Sibu (JPBBS) Dr. Annuar Rapa’ee.

Beliau berkata, ACD di zon Sentosa yang telah dikenakan Perintah Kawalan Pergerakan Diperketat (PKPD) dari 27 Februari hingga 12 Mac, telah bermula semalam.

“JPBBS pada masa ini sedang melengkapkan mekanisme untuk melakukan pemeriksaan bagi memastikan semua kes positif dapat dikesan.

“Kami akan memulai ACD yang disasarkan untuk zon Tiong Hua pada hari Rabu, setelah mekanisme ini diteliti sepenuhnya.

“Senario di Tiong Hua sangat berbeza dengan tempat lain, sebab itu kami mahu memastikan penduduk di sana diuji,” katanya.

Beliau berkata demikian ketika ditemui pemberita selepas melancarkan Farmasi Pandu Lalu di Klinik Kesihatan Jalan Oya, semalam.

Hadir sama ialah Ahli Dewan Negara (Senator) Robert Lau, Residen Bahagian Sibu Charles Siaw dan Pegawai Farmasi Klinik Kesihatan Jalan Oya Chang Poh Yin.

Sehubungan itu, beliau memohon orang ramai supaya memberi kerjasama kepada pihak petugas Kementerian Kesihatan Malaysia (KKM) bagi memastikan operasi ACD berkenaan berjalan lancar.

Beliau menambah, penduduk yang berada di dalam kawasan yang dikenakan sekatan pergerakan, mereka yang berada di kawasan berisiko tinggi atau mereka yang mempunyai hubungan rapat dengan kes positif Covid-19, harus segera menjalani ujian calitan.

Sementara itu, Jawatankuasa Pengurusan Bencana Negeri (JPBN) pada hari Ahad mengatakan bahawa pecahan kes baru mengikut daerah merekodkan Sibu masih menduduki tempat teratas.

Kenyataan media JPBN semalam melaporkan sebanyak 33 kes dilaporkan di Sibu, yang mana 22 daripadanya adalah hasil operasi ACD, 10 dari pemeriksaan sukarela dan satu dari pesakit yang mengalami gejala.

Oleh NURZILLA MOHAMAD

See author's posts


Misi Jepun ke Bulan gagal

TOKYO: Kapal angkasa tanpa pemandu Misi 1 Hakuto-R oleh syarikat pemula berpangkalan di Jepun, ispace mengakui percubaannya untuk menjadi syarikat pertama berjaya mendarat di Bulan, berakhir dengan kegagalan, namun beriltizam untuk meneruskan misi baharu.

Misi 1 Hakuto-R dijadualkan mendarat di permukaan Bulan semalam, tetapi gagal dihubungi firma berkenaan selepas sekitar 25 minit mendarat.

ispace dalam satu kenyataan berkata, kapal angkasa kebarangkalian berada pada kedudukan tinggi sebelum melakukan pendaratan cemas di permukaan Bulan.

Syarikat itu berkata, juruteranya sedang berusaha untuk menentukan sebab pendaratan itu gagal.

“Walaupun kami tidak jangka untuk melengkapkan pendaratan Bulan pada masa ini, kami percaya sudah mencapai sepenuhnya kepentingan misi ini selepas memperoleh banyak data dan pengalaman.

Menurut Ketua Pegawai Eksekutif dan pengasas ispace Takeshi Hakamada, pengetahuan dan pembelajaran daripada kegagalan misi kali ini akan diperkukuhkan untuk meneruskan Misi 2 dan seterusnya.

Beliau berkata, firma itu kini sedang membangunkan dua lagi percubaan untuk mendarat di Bulan.

Insiden itu adalah penamat mengecewakan kepada misi itu selepas pelancaran kapal angkasa itu menerusi roket SpaceX, Falcon 9, Disember lalu.

Roket itu membawa muatan daripada beberapa negara, termasuk rover dari Emiriah Arab Bersatu (UAE).

Memiliki ketinggian lebih dua meter dan seberat 340 kilogram (kg), kapal angkasa itu memasuki orbit Bulan, bulan lalu.

Pendaratan Hakuto-R adalah automatik sepenuhnya dan kapal angkasa itu sepatutnya mewujudkan semula komunikasi sebaik sahaja ia mendarat di permukaan Bulan. – AFP

See author's posts


Polis pergiat usaha kesan kumpulan disyaki aktif pecah rumah

KUCHING: Polis Kontinjen Sarawak mohon kerjasama orang ramai untuk melapor dan menyalurkan sebarang maklumat jenayah terutamanya melibatkan kegiatan pecah rumah kepada pihak polis bagi membantu siasatan.

Pesuruhjaya Polis Sarawak Datuk Mohd Azman Ahmad Sapri berkata, usaha dipergiatkan bagi menumpaskan satu lagi kumpulan disyaki aktif pecah rumah di Daerah Kuching dan sekitarnya.

Katanya, hasil maklumat orang ramai, pihak polis berjaya menangkap seramai empat lelaki warga tempatan berusia dalam lingkungan 23 hingga 30 tahun yang disyaki anggota kumpulan aktif meragut dan samun warga emas di Daerah Kuching dan sekitarnya pada 6 Jun lalu oleh Jabatan Siasatan Jenayah (JSJ) Sarawak.

“Tangkapan dilakukan di beberapa lokasi berasingan di Daerah Kuching dan Padawan.

“Modus operandi kumpulan ini adalah menyasarkan warga emas sebagai mangsa dan mereka aktif melakukan jenayah pada awal pagi di Kuching, Kota Samarahan dan Padawan.

“Dengan tertumpasnya kumpulan ini, kita percaya berjaya menyelesaikan sekurang-kurangnya 11 kes samun dan ragut, dua kes curi dalam bangunan dan satu kes curi motosikal,” katanya menerusi sidang media, pagi tadi.

Mohd Azman berkata, turut dirampas daripada suspek ialah sebuah motosikal curi, telefon bimbit, kad-kad bank dan senjata tajam.

Siasatan lanjut kes dijalankan di bawah 395 dan 397 Kanun Keseksaan, Seksyen 389 Kanun Keseksaan dan 379A Kanun Keseksaan.

Justeru, polis berterima kasih kepada semua pihak dalam menyalurkan maklumat sehingga tertangkapnya suspek-suspek.

Oleh Connie Chieng

See author's posts


Tiga lagi subsektor dibenar beroperasi

PUTRAJAYA:
Kementerian Perdagangan Dalam Negeri dan Hal Ehwal Pengguna (KPDNHEP) semalam mengumumkan
tiga subsektor tambahan dibenarkan beroperasi dalam tempoh Perintah Kawalan
Pergerakan (PKP) fasa tiga yang berakhir 28 April ini.

Menterinya
Datuk Alexander Nanta Linggi berkata, tiga subsektor berkenaan ialah kedai
barangan logam, kedai barangan elektrik dan elektronik (tidak termasuk kedai
peralatan telekomunikasi dan peralatan ICT) serta perkhidmatan dobi penuh.

Beliau
berkata, semua permohonan bagi subsektor tambahan tersebut hendaklah
dikemukakan kepada Kementerian Perdagangan Antarabangsa dan Industri (MITI)
secara dalam talian di laman sesawang www.miti.gov.my
/https://application.miti.gov.my.

“Hanya
permohonan yang menepati syarat Prosedur Operasi Standard (SOP) dan lengkap
sahaja akan dipertimbangkan. Permohonan yang diterima selain daripada melalui
portal tersebut tidak akan diproses,” katanya dalam satu kenyataan semalam.

Nanta
berkata, syarikat di bawah subsektor tambahan itu yang ingin mengemukakan permohonan
hendaklah memastikan lokasi operasi syarikat tidak berada di zon merah dan
kuning, atau yang dikenakan Perintah Kawalan Pergerakan Diperketatkan (PKPD).

Beliau
berkata, kebenaran beroperasi juga tertakluk kepada pematuhan syarat-syarat
yang ditetapkan oleh Majlis Keselamatan Negara (MKN), Kementerian Kesihatan
(KKM), pihak berkuasa tempatan (PBT) dan garis panduan oleh lain-lain agensi
penguatkuasaan yang berkaitan dari semasa ke semasa.

“Kegagalan
syarikat untuk berbuat demikian boleh mengakibatkan kebenaran beroperasi
dibatalkan serta-merta,” katanya.

Nanta
dalam pada itu berkata, syarikat yang menjalankan aktiviti rantaian pembekalan
makanan, e-dagang serta perkhidmatan pengedaran yang telah menerima pengesahan
kebenaran daripada KPDNHEP sebelum atau pada 14 April lepas, tidak perlu
mengemukakan permohonan baharu dan boleh meneruskan operasi sepanjang tempoh
PKP berkuat kuasa.

“Surat
kelulusan yang telah dikeluarkan sebelum ini masih berkuat kuasa dan
terpakai,” katanya.

Bagi
permohonan aktiviti rantaian pembekalan makanan, e-dagang dan perkhidmatan
logistik yang telah dikemukakan kepada KPDNHEP sebelum ini dan masih belum
menerima pengesahan kebenaran untuk beroperasi, boleh membuat permohonan baharu
secara dalam talian di laman sesawang www.miti.gov.my. , katanya. – BERNAMA

See author's posts


39 terlibat parti liar dadah ditahan

KUALA LUMPUR: Keseronokan 39 individu berhibur dalam parti liar dengan kebanyakan mereka berada di bawah pengaruh dadah berakhir dengan serbuan polis dalam operasi   di sebuah banglo   di Bangsar, di sini awal pagi semalam.

Dalam serbuan pada jam 1.15 pagi itu, 20 lelaki dan 19 wanita berusia 18 hingga 40 tahun termasuk sembilan warga Vietnam ditahan sepasukan polis daripada Ibu Pejabat Polis Daerah Brickfields menerusi Op Parti Liar.

Ketua Polis Daerah Brickfields ACP Zairulnizam Mohd Zainuddin @ Hilmi berkata, banglo tersebut disewa oleh seorang daripada suspek wanita yang ditahan pada kadar RM1,900 semalam.

“Mereka yang menyertai parti liar ini dijemput melalui WhatsApp dan panggilan telefon,” katanya dalam kenyataan semalam.

Menurutnya, polis turut merampas tiga paket plastik disyaki mengandungi dadah methylenedioxymethamphetamine (MDMA) seberat 46.12 gram, 12 biji pil ecstasy dan tiga paket plastik berisi dadah disyaki ketamin (dengan) anggaran berat 4.5 gram dengan nilai keseluruhan dadah dianggar RM5,647.

Zairulnizam berkata, hasil ujian saringan awal air kencing mendapati 32 daripada mereka positif dadah.

“Kesemua yang ditahan turut dikompaun kerana melanggar Perintah Kawalan Pergerakan Bersyarat (PKPB) mengikut Seksyen 7(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2020,” katanya.

Beliau berkata, kesemua suspek direman tujuh hari sehingga Khamis ini dan kes disiasat mengikut Seksyen 39A(2), Seksyen 12(2), dan Seksyen 15(1)(A) Akta Dadah Berbahaya 1952. – Bernama

See author's posts


HASiL: Penggunaan Borang CKHT 502 mandatori

KUALA LUMPUR: Lembaga Hasil Dalam Negeri Malaysia (HASiL) ingin memaklumkan bahawa pembayaran di bawah Seksyen 21B Akta Cukai Keuntungan Harta Tanah 1976 (ACKHT 1976) menggunakan Borang CKHT 502 melalui e-CKHT di Portal MyTax adalah mandatori selaras dengan pelaksanaan Nombor Bil sebagai rujukan bagi urusan pembayaran cukai langsung mulai 01 Januari 2023.

Maklumat berkenaan penjanaan Nombor Bil boleh diperolehi melalui kaedah seperti berikut:

a) Layari Portal MyTax di https://mytax.hasil.gov.my/. Log masuk ke MyTax menggunakan Nombor Pengenalan dan kata laluan. Sekiranya tiada Nombor Pengenalan Cukai (TIN), permohonan boleh dikemukakan melalui perkhidmatan e-Daftar di MyTax.

b) Pilih e-CKHT di menu perkhidmatan ezHASiL.

c) Masukkan Nombor TIN pemeroleh dan pilih Borang CKHT 502.

d) Isi maklumat yang diperlukan dan cetak slip bayaran. Nombor Bil akan dipaparkan pada slip bayaran berkenaan.

Walau bagaimanapun, dalam tempoh peralihan kepada penjanaan Nombor Bil ini, penggunaan Borang CKHT 502 manual bagi pemeroleh individu masih diterima sehingga 28 Februari 2023.

Bayaran boleh dibuat secara dalam talian atau di Pusat Bayaran HASiL. Bagi tujuan bayaran di kaunter, pemeroleh perlu mencetak slip bayaran atau muat turun Nombor Bil yang diperlukan dengan mengimbas Kod QR yang dipaparkan pada slip bayaran berkenaan.

Sila layari Portal Rasmi HASiL di https://www.hasil.gov.my/ untuk maklumat terperinci mengenai Tatacara Pengisian Borang Dan Bayaran CKHT 502 Di e-CKHT Oleh Pemeroleh / Peguam / Wakil atau melalui pautan pantas berikut: https://www.hasil.gov.my/media/vqfg50mh/tatacara-isi-borang-dan-bayaran-ckht-502-melalui-sistem-e-ckht-12012023.pdf

Sebarang pertanyaan serta maklum balas berkaitan boleh dimajukan kepada kami melalui:a) Hasil Care Line di talian 03-8911 1000 / 603-8911 1100 (Luar Negara);b) HASiL Live Chat; danc) Borang Maklum Balas di portal rasmi HASiL di pautan pantas https://maklumbalaspelanggan.hasil.gov.my/Public/. – Bernama

See author's posts


Majukan Sarawak, teras perjuangan GPS

KUCHING: Gabungan Parti Sarawak (GPS) akan terus berjuang untuk memastikan Sarawak bergerak maju sesuai dengan peruntukan Perjanjian Malaysia 1963 (MA63).

Ketua Whip GPS, Dato’ Seri Fadillah Yusof komited parti rakyat tempatan itu akan memperjuangkan hak rakyat Sarawak demi meletakkan negeri ini sebaris sama tinggi dan duduk sama rendah dengan negeri-negeri lain.

“Saya memberi komitemn bersama dengan kepimpinan GPS terus memperjuangkan hak rakyat Sarawak,” katanya dalam rakaman video sempena sambutan Hari Sarawak, semalam.

Fadillah yang juga Menteri Kanan Infrastruktur – Menteri Kerja Raya mengajak seluruh rakyat tanpa mengira latar belakang keturunan masing-masing untuk terus bersatu hati membawa Sarawak menjadi sebuah negeri yang lebih maju dan harmoni.

“(Agar) kita dapat duduk bersama bersatu padu dalam memastikan rakyat Sarawak, negeri Sarawak dan Malaysia umumnya akan terus bergerak maju berdaya tahan dalam keadaan makmur,” ujarnya.

Dalam pada itu, berikutan pandemik Covid-19 di Sarawak menampakkan peningkatan, Fadillah menasihati rakyat untuk sentisa peka dan menjaga standard operasi prosedur (SOP) dan menjaga kebersihan.

“Supaya kita berada dalam keadaan sihat dan sejahtera,”ujarnya sambil mengucapkan Selamat Hari Sarawak.

Mengakui Hari Sarawak adalah legasi Allahyarham Tok Nan (Pehin Sri Adenan Satem) yang memperkenalkan sambutan itu pada 2016, Fadillah berkata sambutan itu terus diraikan kini di bawah pimpinan Ketua Menteri, Datuk Patinggi Abang Johari Tun Openg.

Oleh Diyana Samsuddin

See author's posts


PM sampaikan surat tawaran lanjut pelajaran

MELAKA: Perdana Menteri Datuk Seri Ismail Sabri Yaakob semalam menyampaikan surat tawaran melanjutkan pelajaran kepada anak pegawai bomba yang lemas ketika menjalankan operasi menyelamat mangsa banjir di Sungai Putat, Ayer Keroh, Oktober lepas.

Surat tawaran itu diserahkan Perdana Menteri kepada Muhammad Daniel Hakime, 18, yang merupakan anak sulung Allahyarham Mohd Diya Che Jusoh, di sini semalam.

Balu Allahyarham Noraida Che Noh, 39, ketika ditemui pemberita berkata, beliau bersyukur kerana hasrat anak sulungnya itu untuk melanjutkan pelajaran dalam bidang automatif di Kolej Komuniti Bukit Beruang, tercapai.

“Syukur kepada Allah kerana Perdana Menteri sendiri turun padang sampaikan surat kemasukan itu. Syukur sangat-sangat kepada Allah dengan prihatinnya Perdana Menteri kita terhadap rakyatnya, dan memang terharu sangat-sangat.

“Saya juga ucap terima kasih kepada pihak Kolej Komuniti kerana memberi peluang untuk anak saya menyambung belajar di sana, ini juga impian arwah sebab dia kata abang long masuklah bidang yang abang long minat,” katanya, dalam nada yang sebak.

Beliau berkata, Muhammad Daniel Hakime yang akan memasuki kolej berkenaan pada tahun hadapan diharap memanfaatkan peluang berkenaan, dengan belajar bersungguh-sungguh demi masa depan yang lebih terbela.

Pada 20 Oktober lepas, Mohd Diya, 46, rebah secara tiba-tiba ke dalam air banjir berarus deras, ketika terlibat dalam operasi menyelamat di Kampung Sungai Putat di sini.

Mohd Diya disahkan meninggal dunia pada 3.11 pagi keesokan harinya ketika mendapat rawatan di Jabatan Kecemasan dan Trauma, Hospital Melaka.

— Bernama

See author's posts


Tujuh paderi Katolik termasuk dua rakyat Perancis diculik

PORT-AU-PRINCE: Tujuh paderi Katolik, lima daripadanya Haiti dan dua rakyat Perancis diculik pada Ahad lalu, kata jurucakap Persidangan Uskup untuk negara kepulauan itu yang turut digegarkan rusuhan.

Lima imam dan dua biarawati itu diculik pada waktu pagi di Croix-des-Bouquets yang terletak di timur laut ibu kota Port-au-Prince, ketika mereka sedang dalam perjalanan ke majlis pengenalan paderi baharu gereja,” ujar Pastor Loudger Mazile kepada AFP.

Penculik menuntut wang tebusan AS$ 1 juta untuk kumpulan itu yang diculik merangkumi seorang paderi Perancis dan seorang biarawati Perancis, tambahnya.

Persidangan Agama Haiti (CHR) mengatakan dalam satu kenyataan bahawa tiga individu lain juga diculik pada masa hari yang sama.

Pihak berkuasa mengesyaki kumpulan bersenjata yang disebut ‘400 Mawozo’ yang aktif dalam penculikan dan merupakan dalang penculikan itu, menurut sumber polis.

Bagaimanapun, Kedutaan Perancis di Haiti tidak memberi respons bagi memberi komen kepada AFP

Penculikan tebusan meningkat dalam beberapa bulan terakhir di Port-au-Prince dan provinsi lain yang mencerminkan pengaruh geng bersenjata yang semakin meningkat di negara Caribbean.

Geng culik semakin meningkat

“CHR mengungkapkan kesedihannya tetapi juga kemarahannya terhadap penculikan manusia yang telah kita lalui selama lebih dari satu dekad.

“Tidak satu hari berlalu tanpa menangis dan ketakutan, namun apa yang disebut pemimpin negara ini, sambil berpegang teguh pada kekuasaan, semakin tidak berdaya,” kata kumpulan agama itu dalam satu kenyataan.

Pada Mac lalu, pemerintah Haiti mengisytiharkan keadaan darurat selama sebulan untuk memulihkan kewibawaan negara di kawasan yang dikendalikan geng penculikan termasuk di ibu kota.

Langkah itu didorong oleh tindakan geng bersenjata yang menculik orang untuk tebusan, menyatakannya secara terbuka, mencuri, merampas harta benda awam serta secara terbuka berdepan dengan pasukan keamanan awam.

Peningkatan keganasan geng dan ketidakstabilan politik baru-baru ini telah menarik penunjuk perasaan di jalan utama di Port-au-Prince.

Seminggu yang lalu, beratus-ratus penunjuk perasaan wanita melakukan protes di bandar menentang kekuatan geng yang semakin meningkat yang menyebabkan lonjakan penculikan untuk tebusan.

Haiti, negara termiskin di Amerika, juga mengalami krisis politik selama sebulan.

Presiden Jovenel Moise berpendapat bahawa tempoh jawatannya berlangsung sehingga 7 Februari 2022, tetapi yang lain mendakwa ia berakhir pada 7 Februari 2021.

Perselisihan itu berpunca daripada kenyataan bahawa Moise dipilih dalam undi yang dibatalkan kerana penipuan dan kemudian dipilih semula setahun kemudian.

Haiti dilandi krisis politik pada 2020 tanpa Parlimen dan Moise terus memerintah sehingga menyebabkan rakyat semakin tidak mempercayainya.

Ketika ketidakstabilan politik melanda, Moise mengatakan bahawa dia merancang untuk mengadakan referendum perlembagaan. -AFP

See author's posts


Fasa 1 Pan Borneo siap suku pertama tahun depan

SELANGAU: Fasa pertama projek Lebuh Raya Pan Borneo dari Sematan ke Miri, yang dijangka suku pertama tahun depan, sejak dimulakan pada 2015 yang bernilai RM16.117 bilion meliputi 11 pakej kerja.

Menteri Kanan Kerja Raya Dato Sri Fadillah Yusof berkata setakat ini lebuh raya tanpa tol itu sudah 89 peratus siap untuk baki 10 pakej kerja.

“Projek Lebuh Raya Pan Borneo Sarawak ini masih belum siap sepenuhnya dan masih dalam pembinaan,” katanya ketika berucap pada majlis perasmian pembukaan Lebuhraya Pan Borneo Sarawak bagi seksyen Pakej Kerja Kontrak 8 (WPC8) Selangau di sini hari ini.

Mengenai Seksyen Selangau, katanya, sepanjang 27 kilometer ini adalah salah satu daripada dua seksyen di bawah WPC8, Jambatan Sungai Kua ke Jambatan Sungai Arip.

“Dengan menaiktaraf jalan sedia ada dari satu lorong dua hala kepada dua lorong dua hala, ini akan membantu memudahkan aliran trafik antara Sibu ke Bintulu.

“Selain itu penduduk di sepanjang jajaran iaitu Bandar Sibu, Selangau, Mukah dan Balingian turut mendapat faedah infrastruktur jalan raya yang lebih baik, selesa dan selamat hasil daripada pembinaan jalan ini. “Projek ini yang bermula pada 1 November 2016 dan dibuka sepenuhnya hari ini,”katanya.

Fadillah berkata, kos keseluruhan bagi seksyen Selangau itu adalah berjumlah RM588 juta yang dilaksanakan sepenuhnya oleh kontraktor dan perunding tempatan.

“Saya mohon maaf di atas ketidakselesaan pengguna jalan raya sewaktu proses pembinaan Projek Lebuh Raya Pan Borneo Sarawak ini berlangsung dan mengharapkan kesabaran dan kerjasama semua sehingga keseluruhan projek ini disiapkan.

“Malah kerajaan dari semasa ke semasa sentiasa berusaha melaksanakan pelan mitigasi dan tindakan susulan bagi menambah baik kaedah pelaksanaan lebuh raya ini agar dapat disiapkan pada tempoh yang telah ditetapkan,” katanya.

Beberapa jajaran yang telah siap dan sedia untuk digunakan oleh orang ramai antaranya adalah:

Oleh AZREEN KERIA

See author's posts


Cherpan:MANDI DARAH

Tusun Ketiga

“OH enti semua perengka nya genap bisi nadai ketimpang, udah penuh mih adat pemali nya diisi seduai iya enggau kita mayuh. Nya alai nadai penyalah mih seduai iya jadi melaki bini. Sapat mih seduai iya ulih kita. Bunuh mih jani dua iku nya. Siku jani nya dibunuh kita ba kaki tangga lalu siku disayat kita di ai ditu awakka darah jani nya lagi alai seduai iya mandi.

Enti nya udah dikereja, nadai mih menua tu tau kudi tau bebali agi. Udah pukas mih seduai iya ari  pengudi; udah diseliahka seduai iya ari pengamah. Seduai ke jadi nya nadai mali agi lalu chelap lindap, gayu guru nguan menua,” ku orang nya.

“Bah sapa nuan nya dih laban kami nadai meda nuan mua mata?” ku Aki Jang.

“Aku tu Apai Puntang Raga!” ku orang nya madahka diri.

Sereta orang nya tembu bejaku, orang nya lalu mansutka diri ari endur iya ke belalai. Orang tekenyit meda nya tak Apai Abat. Padu iya ke ngeluluka diri nyadi Apai Puntang Raga. Apai Abat pan udah bengepan genap nadai ketimpang.

Lempus pengawa nya tadi, pengawa ti dianti Johnny seduai Jane nyau datai. Seduai iya muka ngepan asal Iban lalu begari ngena pekayan selama. Seduai iya lalu nurun ke ai nengah tangga ke udah disendiaka sambil bepegai ba lalau ti udah dibalut enggau pua kumbu.

BERETA NYELAM AMPUH PALA

Aki Jang pan lalu nyayat jani nya. Darah jani nyau perebensang engkujuh ke ai ngasuh ai dia nyau mirah. Johnny seduai Jane bepegai jari lalu bereta nyelam ampuh pala ba alam ai begulai enggau darah jani nya tadi. Darah jani nya mih ke tanda seduai iya udah diintu enggau adat besapat di ai. Darah jani nya mih jadi genselan ti ngupas penti pemali ti merekuh seduai ketegal ke jadi salah serak, tanah anak jadi enggau ibu. Orang ti betatam di tebing betempap jari bela gagaka pemujur pengawa besapat di ai. Johnny seduai Jane lalu mandi bekirah sambil orang ke udah dipanahka nyayat jani siku da agi di darat. Sida nya ngerinan jani nya ngagai kaki tangga ti alai iya lalu disayat. Pala babi nya lalu ditumbak begulai enggau piring ba kaki tangga dia.  Piring ke bukai, siti ditepu ba teresang ti diujakka ba tebing alai Johnny seduai Jane disapat. Siti di selitka ba pun kayu senentang Apai Puntang Raga ke belalai.

Johnny seduai Jane pan mulaika diri sereta orang mayuh ke rumah. Datai di rumah orang berenah makai dikena nembuka pengawa besapat di ai. Udah tembu bebela orang  mulaika diri ngagai alai diri nganti siti da renggat pengawa malam nya iya nya pengerami melah pinang Johnny enggau Jane.

Datai di bilik lumur 16, Johnny lama tegenung. Pengawa besapat di ai pagi tadi asai ke diambi mimpi. Runding iya terebai ngagai maya iya enggau Jane terubah betemu. Enda disangka-sangka seduai iya tak mandi darah jani awakka ulih jadi melaki bini.

“Aku bisi utai ditanya ngagai nuan Johnny” ku Jane lemai siti lebuh seduai betemu.

“Nama nya dih, tak lain munyi nya” ku iya.

“Nemu enda ka nuan? Bisi enda ka nuan nanya ngagai apai indai nuan? Pengerindu tua tu buta. Tua betemu lalu bisi ati ke pangan diri tang tua ku sida indai mali jadi. Tua salah serak,”

“Udah aku nemu. Bisi sida indai madah. Apai jadi enggau indai aku maya iya gawa di Limbang. Apai lalu ngatur diri ngentap din.

BETAMPUNG…

Oleh JANTAN UMBAT

See author's posts


Rumah panjang di Bintulu terbakar, 200 penghuni hilang tempat tinggal

BINTULU: Kira-kira 200 penghuni Rumah Selanjat di Sungai Segan, Ulu Sebauh, di sini hilang tempat tinggal apabila 33 daripada 36 pintu rumah panjang kediaman mereka musnah dalam kebakaran pagi tadi.

Jurucakap Pusat Gerakan Operasi Bomba Sarawak berkata kebakaran itu membabitkan satu blok lama rumah panjang berstruktur tidak kekal dengan anggaran 90 peratus musnah.

“Tiga pintu lagi berjaya diselamatkan daripada terbakar. Kebakaran berjaya dipadam sepenuhnya dan anggota pemadam berjaya menghalang kebakaran daripada merebak ke blok baharu rumah panjang tersebut yang hanya berjarak 4 meter dari tempat kebakaran berlaku.

“Anggaran penghuni terjejas adalah seramai 200 orang daripada 33 keluarga. Mereka berjaya keluar dari kawasan kebakaran serta tiada sebarang kecederaan dilaporkan,” menurutnya dalam kenyataan hari ini.

Ketua Jabatan Bomba dan Penyelamat Malaysia Zon 5 Bintulu Wan Kamaruddin Wan Ahmad, ketika dihubungi Bernama, pula berkata kebakaran dipercayai bermula dari unit tengah rumah panjang tersebut.

Bagaimanapun, beliau berkata punca sebenar serta kerugian akibat kebakaran itu masih disiasat dan pasukan forensik akan ke lokasi kejadian esok untuk menjalankan siasatan lanjut.

See author's posts


Bengkel Kesedaran Terumbu Karang media Miri

Masih ramai yang tidak mengetahui bahawa Miri mempunyai beberapa lokasi menyelam yang setanding dengan lokasi penyelaman lain di Malaysia. Keindahan dasar lautan dengan hidupan laut dan terumbu karang di sini juga mampu menarik penyelam-penyelam dari serata dunia.

Namun begitu, seperti lautan lain di seluruh dunia, lautan sekitar Miri turut terancam oleh pencemaran yang disebabkan oleh pembuangan sampah dan sisa buangan.

Bagi membantu meningkatkan kesedaran kepentingan terumbu karang serta situasi pencemaran lautan, Persatuan Wartawan Utara Sarawak (NSJA) telah mengambil inisiatif menganjurkan Bengkel Kesedaran Terumbu Karang pada 22 September lepas.

Bengkel selama dua hari tersebut telah disertai oleh 15 orang penyelam skuba bertauliah yang terdiri daripada ahli NSJA, Jabatan Bomba dan Penyelamat Malaysia dan Miri Divers Centre.

Menurut Presiden NSJA Andy Jong Wan Joon,  aktiviti ini bertujuan memberi kesedaran kepada masyarakat mengenai kepentingan menjaga kebersihan alam sekitar, terutamanya terumbu karang di Taman Marin Miri-Sibuti yang merupakan salah satu lokasi pelancongan menyelam di Sarawak.

“Ia merupakan salah satu aktiviti tanggungjawab khidmat sosial korporat (CSR) terhadap masyarakat tahun ini,’’ tambah beliau lagi, “dan seramai lima orang wakil media yang memiliki lesen menyelam telah menyertai bengkel yang turut membabitkan praktikal penyelaman di lokasi terumbu karang. Mereka telah dibantu dan disertai oleh pegawai Bomba serta sukarelawan Borneo Ghost Net Hunters dan Miri Divers Centre.”

Objektif utama Bengkel Kesedaran Terumbu Karang adalah untuk membina kesedaran awam dan pendidikan alam sekitar dalam usaha meningkatkan penghargaan terhadap ekosistem terumbu karang.

Selain itu, ia juga merupakan langkah penting dalam usaha pemulihan ekosistem terumbu karang, pembangunan pelancongan selam skuba yang sihat, selamat dan mampan serta melindungi persekitaran lautan termasuk kawasan persisiran dan pantai.

Bengkel telah dikendalikan oleh pengasas Future Ocean Borneo (FOB) PLT Iqbal Abdollah bertempat di ibu pejabat Bomba Miri dan ia bermula dengan pembentangan teori berkenaan terumbu karang, cara mengenalpasti jenis terumbu karang serta impak kewujudan terumbu karang. Turut ditayangkan adalah video berkenaan perbandingan ekosistem terumbu karang yang baik dan tidak baik.

Sesi selaman praktikal pula diadakan di kawasan Nemo City, Sunday Reef dan Siwa Reef di Taman Negara Marin Miri-Sibuti diketuai oleh Iqbal dan penyelam Miri Divers.

Taman Negara Terumbu Karang Miri-Sibuti terletak di sempadan maritim antara Bintulu dan Miri meliputi kawasan seluas 186,930 hektar, merupakan taman negara marin terbesar di Sarawak.

“Miri merupakan destinasi menyelam yang sedang mendapat perhatian, hasil dari koleksi terumbu karangnya yang cantik membentuk Taman Negara Marin Miri-Sibuti, dengan kedalamannya dari tujuh sehingga 30 meter serta mempunyai jarak penglihatan yang sederhana iaitu dari 10 sehingga 30 meter,” jelas Iqbal, ‘’di sini terdapat beberapa lokasi menarik untuk menyelam dan aktiviti menyelam adalah sepanjang tahun yang mampu menarik kedatangan pelancong dari luar negara.”

Beliau menambah, “tahun lepas (2019), NSJAjuga telah bersama-sama Borneo Ghost Net Hunters dan Future Ocean Borneo PLT menganjurkan tiga sesi program pembersihan terumbu karang serta berjaya membersihkan sebanyak 381kilogram pukat hantu di kawasan terumbu Taman Negara Marin Miri Sibuti tersebut. Pukat hantu adalah pukat yang ditinggalkan dan ia mengancam terumbu karang serta hidupan laut.’’

Salah seorang peserta yang juga merupakan pengerusi penganjur bengkel berkenaan Choa Yee Hui merasakan bahawa para peserta telah memperoleh banyak manfaat dan maklumat berguna sepanjang bengkel.

“Iqbal telah banyak membantu dalam berkongsi informasi dan kemahiran terutamanya bagi membezakan jenis terumbu karang,” ujar wartawan Sin Chew Daily tersebut, “kini saya dapat membezakan terumbu karang keras dan lembut dengan melihat jumlah sesungut pada setiap polip terumbu.”

Beliau menambah, “terumbu karang adalah hidupan yang sensitif dan sebagai seorang penyelam skuba, saya perlu memainkan peranan dalam menjaga dan memastikan terumbu karang sentiasa dalam keadaan sihat. Caranya adalah dengan mengelak tersentuh terumbu karang, kurangkan penggunaan krim pelindung matahari ketika menyelam, sebaliknya memakai pelindung lengan panjang dan kita perlulah sentiasa mempraktikkan cara penyelaman yang betul. Kewujudan terumbu karang yang sihat adalah salah satu elemen yang boleh memastikan bumi kita juga sihat.”

Bagi Iqbal, inisiatif yang diambil oleh NSJA dalam menganjurkan aktiviti-aktiviti sebegini amatlah dihargai kerana pihak media adalah penghubung atau pengantara kepada orang awam yang majoritinya bukan penyelam dan mereka perlu tahu keadaan semasa dasar lautan.

“Kita harus menghargai, menjaga dan menyayangi alam sekitar kita kerana hanya ini yang kita ada untuk anak cucu kita nanti,” ujarnya, “ini bersesuaian dengan motto FOB PLT iaitu Saving Ocean for Future Generation – Memelihara Lautan untuk Generasi Akan Datang. Kerana itu, kami sentiasa bersedia untuk membantu membuka minda dan jalan secara berkongsi ilmu serta kemahiran.”

Oleh SOFIE SOFIAN FOTO: IQBAL ABDOLLAH

See author's posts


Benang emas naik harga, penyulam keringkam pening kepala

Salah satu khazanah warisan berharga Sarawak yang terus mendapat sambutan dari generasi ke generasi adalah keringkam.  Sesiapapun akan bangga menggayakan selayah (tudung kecil) atau tudung sendiri memang tergolong dalam kelasnya yang tersendiri.

Menariknya, seni warisan ini sudah mempunyai ramai pelapis untuk menghasilkannya.   Justeru bukan masalah kepada sesiapa yang berminat untuk membuat tempahan.

Namun bagi penenun keringkam,  agak membebankan apabila benang emas  dan perak yang menjadi bahan utama pembuatan keringkam kini sudah berganda-ganda mahalnya berbanding sebelum ini.  Kenaikan harga ini memang dijangka kerana harga benang emas seiring dengan harga emas di pasaran.  Jika harga emas naik, maka harga benang emas dengan sendirinya naik juga, begitu juga sebaliknya.

Sekarang ini seikat harga benang emas yang mempunyai lapan hingga 12 helai, bernilai lebih RM200. Justeru para penenun keringkam tidak dapat berkompromi dari segi harga kerana harga yang ditawarkan sudah meliputi jumlah benang emas yang digunakan serta upah mereka.

“Harga benang emas sekarang memang agak mahal. Saya masih ingat lagi, dalam tahun 2009, harganya RM75 seikat tetapi sekarang sudah lebih RM200. Sebab itulah harga selayah atau tudung keringkam semakin mahal,” kata Zainab Muhi, 60,  yang mempunyai lebih 40 tahun pengalaman menyulam keringkam.

Kata Zainab, harga benang yang semakin mahal itu memang satu cabaran besar untuk para penyulam keringkam seperti beliau. Selain itu, ada ketikanya mereka berhadapan masalah untuk mendapatkan benang emas di pasaran.

Zainab berkongsi pengalaman buruk apabila beliau tidak dapat menyulam keringkam sepanjang Perintah Kawalan Pergerakan (PKP) semasa pandemik Covid-19 dahulu lantaran sukar untuk mendapatkan bekalan benang emas atau benang perak.

“Saya tak berani beli secara atas talian, takut kualitinya tidak sama.  Sejak dahulu hingga sekarang, saya  hanya membeli dengan pembekal tempatan yang saya percayai,” kata beliau.

Meskipun keringkam dianggap pelengkap gaya bertaraf kayangan,  namun  tetap ada peminatnya yang tersendiri.  Ini menjadikan Zainab sibuk sepanjang tahun untuk menyiapkan tempahan para pelanggannya.

“Sebagaimana yang kita tahu, keringkam ini agak berharga, jadi sebahagian besar yang menempah adalah ‘orang besar’.  Keringkam yang pernah saya jual berharga RM500 paling murah dan mencecah sehingga RM30,000 ,” kata beliau.

Jadual penyiapan tempahan keringkam Zainab biasanya penuh sepanjang tahun. Oleh yang demikian, beliau tidak akan menerima tempahan baharu selagi tempahan sedia ada belum siap.

Menjelaskan tentang tempoh penyiapan tempahan pula, beliau berkata ia bergantung kepada jenis dan jumlah bunga tabur (hiasan) yang diminta oleh pelanggan.

“Jika bunganya sarat, maka harganya pun akan sarat juga sebab banyak benang emas yang digunakan. Tapi yang menariknya, keringkam ini boleh disimpan sampai mati kalau tahu menjaganya,” ujar Zainab.

Mengenai tempoh penyiapan tempahan pula, Zainab memberitahu, beliau boleh menyiapkan sehelai tudung yang kurang bunganya dalam tempoh sebulan tetapi mengambil masa antara tiga hingga empat bulan untuk tudung yang sarat bunganya.

“Saiz standard selayah adalah 38 x 38 inci, manakala tudung paling besar yang pernah saya siapkan adalah 62 x 34 inci,” kata Zainab yang juga dibantu oleh kakaknya, Salbiah Muhi, 71, untuk menyiapkan tempahan keringkam mereka.

Selepas lebih 40 tahun menyulam keringkam, beliau memang sudah boleh dinobatkan sebagai Ratu Keringkam.  Namun  cepat-cepat menangkis kenyataan itu kerana katanya, kakaknya Salbiah lebih lama daripadanya mengusahakan sulaman keringkam.

Malah kini mereka berdua sudah mempunyai pelapis untuk meneruskan usaha ini kerana anak saudara mereka, Norhajiah Osman sudah mula menghasilkan tempahan, malah menubuhkan syarikat sulaman keringkam mereka sendiri atas nama Sazalia Warisan Craft.

Oleh HAINI DARANI

See author's posts


Leclerc menang GP Bahrain

PEMENANG pemandu Ferrari Monegasque, Charles Leclerc menerima trofi tempat pertamanya di atas podium selepas Grand Prix Formula Satu Bahrain di Litar Antarabangsa Bahrain di bandar Sakhir. • Foto AFP

CHARLES Leclerc dari Ferrari memenangi perlumbaan pembukaan musim Formula Satu di Grand Prix Bahrain yang dramatik kelmarin selepas juara bertahan Max Verstappen terkeluar akibat masalah elektrik dua pusingan sebelum tamat.

Carlos Sainz menjadikannya Ferrari satu-dua manakala Sergio Perez melengkapkan hari buruk untuk pasukan Red Bull, Verstappen dengan berpusing keluar dari perlumbaan dipusingan terakhir kerana masalah mekanikal, menyerahkan tempat ketiga kepada Lewis Hamilton.

George Russell, dalam perlumbaan pertamanya sejak menyertai Hamilton di Mercedes untuk menggantikan Valtteri Bottas, menduduki tempat keempat untuk memberikan Mercedes 27 mata yang tidak dapat mereka impikan pada pertengahan perlumbaan.

Bagi Leclerc, yang bersikap tenang apabila dia dan Verstappen bertukar pendahuluan lima kali dalam dua pusingan dalam permulaan perlumbaan yang sengit, kemenangan itu sungguh menggembirakan.

“Begitulah cara kita harus memulakan musim. Satu-dua, satu-dua. Mamma mia,” kata pemandu dari Monaco itu di radio pasukan.

Sebaik sahaja trofi perlumbaan berada di tangannya, Leclerc berkata: “Saya sangat gembira. Kami tahu ini adalah peluang besar untuk pasukan dan mereka telah melakukan kerja yang luar biasa untuk membina kereta yang menakjubkan.

“Satu-dua hari ini dengan Carlos – kami tidak boleh mengharapkan yang lebih baik. Sungguh luar biasa untuk kembali ke puncak.”

Terdapat juga keputusan yang luar biasa untuk Haas, pasukan yang gagal mengutip walaupun satu mata musim lalu dan terpaksa menggantikan pemandu dari Rusia, Nikita Mazepin — dan tajaan taikun bapanya terhadap pasukan itu — akibat pencerobohan Ukraine.

Pemandu yang menggantikannya, Kevin Magnussen, menduduki tempat kelima dalam perlumbaan pertama pemandu Denmark itu sejak 2020 untuk mengumpul 10 mata.

Zhou Guanyu mencipta sejarah apabila dia mengutip mata pertama China dalam Formula Satu selepas mengemudi Alfa Romeo miliknya ke tempat kesepuluh.

Dalam sambutan berganda untuk Asia, pemandu Jepun, Yuki Tsunoda menduduki tempat kelapan dan empat mata untuk AlphaTauri. – AFP

See author's posts


Kenali Sarawak secara ringkas di Kampung Budaya

Budaya adalah salah satu perkara yang menunjukkan keunikan identiti negara Malaysia.Malaysia sememangnya terkenal dengan pelbagai bangsa dan kemewahan budaya membuatkan ia menjadi negara yang sangat unik dan menjadi satu aset yang bernilai dan harus dipelihara sepanjang masa supaya ia dapat dikenali oleh generasi di masa akan datang.Sarawak adalah salah satu negeri yang kaya dengan kebudayaan.

Di Sarawak sendiri, terdapat kampung yang mempunyai pelbagai penerangan tentang sesuatu budaya iaitu Kampung Budaya Sarawak.Kampung Budaya Sarawak terletak di kawasan kaki Gunung Santubong yang mempunyai pelbagai mitos yang tersendiri, malah muzium yang terdapat di sini mempamerkan tradisi Sarawak yang kaya dengan pelbagai warisan budaya.

Terdapat pelbagai jenis paparan yang pengunjung boleh lihat di sini seperti pakaian, kraftangan, gaya hidup dan kediaman tradisional masyarakat etnik di negeri ini.Pengujung juga turut disajikan dengan persembahan kebudayaan yang akan dipersembahkan dua kali sehari.

Dalam pada itu, kampung ini juga mempunyai pelbagai tempat yang menarik yang digunakan untuk acara-acara antarabangsa seperti Pesta Muzik Hutan Hujan Dunia atau Rainforest World Music Festival.Secara tidak langsung kampung ini menjadi tempat yang ideal untuk orang dari luar negara yang ingin mengetahui budaya yang terdapat di Malaysia khususnya di Sarawak.

Pengujung boleh melihat rumah-rumah pelbagai bangsa seperti Rumah Panjang, Rumah Bidayuh, Rumah Iban, Rumah Orang Ulu, Rumah Penan, Rumah Melanau, Rumah Melayu dan Rumah Cina.

Kampung Budaya Sarawak telah dibuka secara rasmi pada tahun 1990 sehingga kini dan bagi sesiapa sahaja yang berada di sekitar bandar Kuching boleh sampai ke kawasan ini kira-kira 45 minit sahaja.

Oleh NICKELYSON LAKUN

See author's posts


Taufan Alex badai Itali, Perancis

ROQUEBILLIÈRE: Sekurang-kurangnya dua orang maut di Itali manakala lapan lagi masih hilang di Perancis pada Sabtu selepas melanda selatan Perancis dan barat laut Itali.

Taufan itu membawa angin kencang dan hujan lebat hingga menyebabkan banjir teruk di kawasan berkenaan.

Beberapa perkampungan di selatan bandar Nice mengalami kerosakan teruk dan Datuk Bandar, Christian Estrosi turut menyifatkan bencana banjir terburuk di bandar itu.

Di utara Itali pula, beberapa jalan dan jambatan dihanyutkan oleh banjir manakala paras air di beberapa sungai turut melimpah, lapor agensi berita BBC.

Difahamkan, mangsa yang maut di Itali adalah seorang anggota bomba di Aosta Valley, manakala seorang lagi lelaki berusia 30-an apabila keretanya dihanyutkan dalam sungai di Piedmont.

Sementara itu, 17 orang pula dikatakan hilang di barat laut negara itu selepas hujan lebat semalaman, termasuk empat pengembara Jerman yang tidak pulang dari perjalanan mendaki gunung, menurut jurucakap pihak berkuasa.

Di bandar Venice juga mengalami angin kencang pada Ogos lalu, tetapi berjaya dilindungi oleh sistem penghalang banjir yang baru-baru ini dinyatakan beroperasi sepenuhnya.

Di Perancis, lapan orang dikatakan hilang.

Sementara itu, Estrosi yang meninjau dengan helikopter ke kawasan paling teruk berkata, jalan dan kira-kira 100 rumah dihanyutkan atau sebahagiannya musnah.

Agensi Meteorologi Perancis pula mengatakan taburan hujan 450 mm (17.7 inci) melanda di beberapa kawasan selama lebih dari 24 jam, menyamai jumlah kumulatif bagi hampir empat bulan tahun ini.

Jabatan Alpes-Maritimes juga meletakkan amaran merah pada Jumaat lalu, tetapi kini diturunkan menjadi oren ketika badai bergerak menuju Itali.

Pantai di Nice dan bandar pesisir lain juga ditutup selain orang diminta tinggal di rumah apabila ribut melanda pantai Atlantik barat Perancis, menyebabkan puluhan ribu rumah terputus elektrik.

Angin dengan kelajuan melebihi 180km/j (112mph) dicatatkan di Brittany pada Khamis dan Jumaat lalu. – AFP

See author's posts


UMNO, PAS setuju bangkit isu kalimah Islam

KUALA LUMPUR: Mesyuarat Jawatankuasa Perunding Muafakat Nasional (MN) yang berlangsung malam Rabu lepas menggesa kerajaan membawa keputusan penghakiman berhubung isu penggunaan kalimah Islam ke Mahkamah Rayuan.

Menerusi kenyataan dikeluarkan MN, gabungan itu menyatakan keprihatinan amat serius terhadap keputusan Mahkamah Tinggi yang membenarkan penggunaan kalimah-kalimah Islam oleh orang bukan Islam dalam penerbitan masing-masing.

“Mesyuarat juga menggesa kerajaan Persekutuan untuk mengambil inisiatif menyegerakan pelaksanaan pengharmonian sistem perundangan negara dalam kerangka Perlembagaan Persekutuan,” menurut kenyataan itu.Kenyataan itu turut memaklumkan mesyuarat juga bersetuju untuk terus mengukuhkan MN.

Kenyataan media itu diedarkan Setiausaha Agung UMNO merangkap Setiausaha Agung MN Datuk Seri Ahmad Maslan menerusi aplikasi Whatsapp dan laman Twitternya.

Mahkamah Tinggi di sini Rabu lepas memutuskan bahawa penganut agama Kristian di seluruh negara boleh menggunakan kalimah ‘Allah’ dan tiga perkataan Arab yang lain dalam penerbitan agama mereka untuk tujuan pendidikan.

Tiga perkataan itu ialah Baitullah, Kaabah dan solat.

Ini susulan keputusan Hakim Mahkamah Rayuan Datuk Nor Bee Ariffin, yang bersidang sebagai Hakim Mahkamah Tinggi, membenarkan permohonan semakan kehakiman oleh wanita suku kaum Melanau dari Sarawak yang beragama Kristian, Jill Ireland Lawrence Bill.

Terdahulu mesyuarat MN berkenaan antara UMNO dan PAS berlangsung kira-kira tiga jam di Menara Dato’ Onn, Pusat Dagangan Dunia Putra (PWTC), di sini, antara lain membincangkan agenda pemerkasaan gabungan itu.

Mesyuarat dipengerusikan bersama Timbalan Presiden Datuk Seri Mohamad Hasan dan rakan sejawatnya dari PAS, Datuk Seri Tuan Ibrahim Tuan Man dan disertai 12 ahli pimpinan tertinggi masing-masing dari kedua-dua parti. – Bernama

See author's posts


Lima terbunuh, lebih 20 parah letupan di Somalia

MOGADISHU: Sekurang-kurangnya lima terbunuh manakala 20 lagi cedera dalam satu letupan di Somalia, ketika sambutan perayaan Aidilfitri berlangsung.

“Sumber maklumat yang kami terima terdapat lima mayat di tempat kejadian dan lebih 20 orang lagi cedera.

“Jumlah yang cedera melebihi 20 orang termasuk wanita dan kanak-kanak, dan kemungkinan ada pertambahan kematian kerana ramai yang cdera parah,” kata Pegawai Polis, Mohamed Muktar kepada AFP melalui panggilan telefon dari Boidoa (250 kilometer dari Mogadishu).

Ketika ini, punca letupan itu masih samar.

Sementara itu, seorang saksi, Mohamud Ibrahim berkata, ketika letupan berlaku, orang ramai sedang menari dan menyanyi kerana menyambut perayaan Aidilfitri.

“Saya bukan seorang pakar, tetapi saya fikir letupan itu berlaku di seberang jalan dan ia sangat kuat dan menyebabkan banyak kematian berbanding letupan berpunca daripada grenade,” katanya menerusi panggilan telefon.

Seorang lagi saksi, Abdi Hassan berkata, orang ramai berkumpul di situ pada Sabtu dan Ahad untuk meraikan perayaan Aidilfitri.

“Tergamak mereka menumpahkan darah orang yang tidak berdosa khususnya ketika perayaan Aidilfitri di sambut. Ia menukar kegembiraan kepada kesedihan,” katanya.

Umat Islam ketika ini sedang meraikan Aidilfitri sebagai menyambut pengakhiran bulan Ramadan.

Al-Shabaab, sekutu Al-Qaeda ketika ini masih menguasai beberapa wilayah walaupun sudah ditumpaskan dan dikeluarkan dari Mogadishu pada 2011.

Militan itu bagaimanapun bertekad untuk kembali menguasai kerajaan dan masih melakukan serangan termasuk pengeboman berani mati dengan menyasarkan kerajaan dan antarabangsa.

Pada 2013 dan 2016, mereka melancarkan serangan berani mati di restoran di pantai Mogadishu.- AFP

See author's posts


Pilihan raya wilayah uji keteguhan demokrasi

NONTHABURI: Pengundi Thailand menunaikan tanggungjawab dalam pilihan raya wilayah semalam, yang juga ujian pertama terhadap amalan demokrasi negara itu sejak pilihan raya umum tahun lalu.

Ia juga menjadi pengukur pengaruh Perdana Menteri Thailand, Prayut Chan-o-cha, yang didakwa memanipulasi pilihan raya umum tahun lalu, sehingga mencetuskan tunjuk perasaan oleh golongan belia sejak beberapa bulan lalu.

Pilihan raya membabitkan 76 daerah di luar Bangkok itu juga adalah yang pertama sejak Prayut bergelut untuk mengekalkan kuasa selepas pilihan raya tahun lalu.

Pegawai pilihan raya memaklumkan, jumlah keluar mengundi yang baik walaupun lonjakan tertinggi kes harian Covid-19 dicatatkan semalam di daerah luar Bangkok.

Antara parti yang meletakkan calon dalam pilihan raya daerah termasuk Gerakan Progresif, yang berasas daripada Parti Gerakan Masa Depan diketuai Thanathorn Juangroongruangkit, yang kini diharamkan.

Thanathorn adalah antara pemimpin paling vokal menentang Prayut dan apabila beliau serta partinya diharamkan daripada politik, ia mencetus protes menggesa penyingkiran Prayut, pindaan perlembagaan serta reformasi monarki.

Pilihan raya wilayah kali ini juga menjadi ujian buat Parti Pheu Thai dikaitkan dengan bekas Perdana Menteri Thailand, Thaksin Shinawatra, yang juga parti terbesar dalam kalangan blok pembangkang dalam Parlimen Thailand.

Thaksin, yang jarang memberi komen secara umum sejak digulingkan pada 2006, mengeluarkan kenyataan di Twitter menggalakkan orang ramai menyokong parti itu menjelang pilihan raya wilayah.

Pentadbiran peringkat wilayah bertanggungjawab melaksanakan perkhidmatan kerajaan tempatan dan pelan pembangunan serta menguruskan sendiri belanjawan masing-masing. – AFP

See author's posts


Kastam buka 23 kertas siasatan seludup hidupan liar terancam

KUCHING: Jabatan Kastam Diraja Malaysia (JKDM) membuka 23 kertas siasatan mengenai jenayah penyeludupan hidupan liar terancam di negara ini dalam tahun ini.

Penolong Ketua Pengarah Kastam (Penguatkuasaan) Ribuan Abdullah berkata, kesemua kes itu disiasat di bawah Akta Kastam 1976 dan Akta Pemerdagangan Antarabangsa Mengenai Spesies Terancam 2008 membabitkan nilai rampasan hampir RM73.4 juta.

“Daripada jumlah kertas siasatan terbabit, sebahagian masih dalam peringkat untuk mendapatkan keizinan bagi pendakwaan daripada Timbalan Pendakwa Raya (TPR).

“Sebahagian lagi masih dalam peringkat siasatan untuk mengenal pasti pengimport yang menerima bekalan terbabit dan juga pengeksport,” pada sidang media sempena mesyuarat Operasi Bersepadu Khazanah (OBK) di sini, hari ini.

Hadir sama Timbalan Ketua Polis Negara Tan Sri Razarudin Husain dan Ketua Pengarah Perhilitan Datuk Abdul Kadir Abu Hashim.

Ribuan berkata, JKDM turut mengesan peningkatan kemasukan hidupan liar terancam dari luar negara ke Malaysia serta pergerakan antara wilayah membabitkan Sabah dan Sarawak terutama di lapangan terbang sama ada menerusi kargo, bungkusan dan penumpang.

“Pergerakan itu melibatkan pelbagai jenis flora dan fauna serta bahagiannya khususnya bagi kura-kura, kulit rusa, pokok hiasan dan juga bulu burung merak tanpa permit atau kelulusan daripada pihak berkuasa yang berkaitan untuk dijadikan haiwan peliharaan dan juga hiasan.

“Seperti sedia maklum, JKDM pada tahun ini telah berjaya menahan sebuah kontena yang sarat dengan dagangan larangan di bawah Perintah Kastam (Larangan Mengenai Import) 2017 dan Konvensyen Perdagangan Antarabangsa Spesis Terancam Flora dan Fauna Liar (CITES) seperti gading gajah, sumbu badak, tulang singa dan sisik tenggiling,” katanya.

Selain itu katanya, JKDM membuat 15 serahan kes melibatkan pergerakan hidupan liar tanpa kelulusan kepada pihak berkuasa tempatan di Sarawak dan Sabah dalam tahun ini.

Katanya, kes serahan itu membabitkan pelbagai spesis fauna yang masih hidup.

“Serahan kes ini terutamanya yang melibatkan pergerakan hidupan liar tanpa kelulusan di antara wilayah bagi pergerakan dari atau ke Sabah dan Sarawak.

“Antara spesis itu adalah seperti ular, biawak dan kura-kura,” katanya.

Oleh RYNNA SHA’ERRA

Keterangan gambar

PENJELASAN… Ribuan Abdullah (tengah) ketika bercakap pada sidang media sempena mesyuarat Operasi Bersepadu Khazanah (OBK) di Kuching, hari ini. Turut kelihatan ialah Tan Sri Razarudin Husain dan Datuk Abdul Kadir Abu Hashim.

See author's posts


Gempa Bumi: Malaysia sumbang lebih AS$2 juta untuk Turkiye, Syria

PUTRAJAYA: Malaysia akan menyalurkan sumbangan lebih AS$2 juta kepada Turkiye dan Syria bagi membantu mangsa gempa bumi di kedua-dua negara itu, kata Perdana Menteri Datuk Seri Anwar Ibrahim.

Dalam sidang media selepas mempengerusikan mesyuarat Kabinet di sini semalam, beliau berkata, Jemaah Menteri bersetuju menyediakan AS$1 juta manakala Sultan Johor Sultan Ibrahim Almarhum Sultan Iskandar turut berkenan menyumbang AS$1 juta lagi bagi tujuan tersebut.

Dalam pada itu katanya, Majlis Agama Islam Wilayah Persekutuan juga akan menyumbang RM10 juta yang sebahagian bantuan itu akan disalurkan ke Turkiye dan Syria.

Gempa bumi besar dengan magnitud 7.8 pada skala Richter melanda selatan Turkiye dan barat laut Syria pada Isnin lepas telah meragut beribu nyawa di Turkiye dan Syria. Kesan gegaran gempa itu dilaporkan turut dirasai di Cyprus dan Lebanon.

Sementara itu, Anwar berkata, Malaysia akan menghantar Pasukan Mencari dan Menyelamat Khas Malaysia (SMART) kedua ke Turkiye malam ini untuk menyertai misi mencari dan menyelamat (SAR) mangsa gempa bumi di negara itu.

Pasukan kedua di bawah seliaan Agensi Pengurusan Bencana Negara (NADMA) itu akan dianggotai 70 anggota daripada SMART serta Jabatan Bomba dan Penyelamat Malaysia.

“Ini kerana pasukan pertama sangat berkesan, Turkiye memohon tambah anggota,” katanya.

Pada 6 Februari lepas, Malaysia menghantar pasukan SMART ke Turkiye bagi membantu misi SAR mangsa gempa bumi di selatan Turkiye sebagai tanda solidariti kepada mangsa yang terjejas.

Anwar berkata, Kementerian Pertahanan juga sedang mempersiapkan pasukan doktor dan paramedik dari Angkatan Tentera Malaysia untuk digerakkan ke Turkiye.

“Pasukan dari ATM ini bersedia untuk menggerakkan hospital medan ke Turkiye namun sedang menunggu pengesahan mengenai keperluannya oleh negara itu,” katanya.

Mengenai proses membantu mangsa di Syria, Anwar berkata sebarang proses sumbangan ke negara itu akan dilaksanakan melalui International Committee of The Red Cross (Jawatankuasa Antarabangsa Palang Merah).

“Ini kerana ada masalah sekatan… konsul kita di Syria akan memastikan penyaluran dana dan pembelian perubatan disalur melalui Palang Merah,” katanya. – Bernama

See author's posts


Spurs berpesta di St. Mary

Son Heung Min memusnahkan impian Southampton hasil ledakan empat gol untuk membantu Tottenham meraih kemenangan pertama Liga Perdana Inggeris (EPL) musim ini dengan jaringan besar 5-2 di St Mary.

Selepas 24 jam Spurs menandatangani Gareth Bale, penyerang Korea Selatan itu mempamerkan persembahan mantap bagi membuktikan bahawa pasukan bimbingan Jose Mourinho sudah mempunyai banyak kekuatan.

Danny Ings meletakkan Southampton di depan pada separuh masa pertama namun Heung Min berjaya menyamakan kedudukan sebelum rehat dan meledak tiga lagi gol di separuh masa kedua.

Harry Kane, yang menyaksikan dua percubaannya pada separuh masa pertama mengenai tepi jaring, berjaya menjaringkan gol kedua musim ini.

Selepas tewas kepada Everton pada aksi pembukaan EPL hujung minggu lalu, Tottenham dilanda dengan khabar angin bahawa Dele Alli akan meninggalkan pasukan tatkala dia tidak diturunkan.

Leicester City menandatangani pemain sayap Turki, Cengiz Under secara pinjaman jangka panjang dari AS Roma.

Leicester dilaporkan mempunyai pilihan untuk mendapatkan Under secara tetap apabila tempoh pinjaman berakhir.

Pemain berusia 23 tahun itu akan menyertai rakan sepasukan baru dan pengurus, Brendan Rodgers menjelang aksi Liga Perdana Inggeris (EPL) menentang Burnley pagi nanti.

“Saya tidak sabar untuk ke Leicester dan memulakan latihan. Saya sentiasa mahu beraksi di England dan ini adalah peluang terbaik bermain di EPL,” kata Under.

Under melakukan penampilan sulung dengan Turki ketika usia 19 tahun dan sekarang akan beraksi bersama rakan senegara, Caglar Soyuncu.

“Saya akan cuba membantu rakan sepasukan di dalam dan luar padang. Saya percaya mampu memperbaiki prestasi setiap hari,” kata Under.-AFP

See author's posts


Dr. Mahathir tidak berhasrat bertanding PRU

LANGKAWI: Tun Dr Mahathir Mohamad tidak berhasrat untuk bertanding pada pilihan raya umum (PRU) akan datang sekiranya dilaksanakan mengikut tempoh penggal semasa memandangkan usianya sudah mencecah 98 tahun ketika itu.

Namun bekas perdana menteri keempat dan ketujuh itu bersedia menawarkan nasihat serta berkongsi pengalaman dengan parti yang baru ditubuhkannya, Parti Pejuang Tanah Air (Pejuang) jika perlu.

Dr Mahathir berkata demikian ketika ditemui wakil media di Pusat Khidmat Ahli Parlimen Langkawi, di sini semalam.

Ditanya jika ada keperluan Parlimen dibubarkan bagi memberi laluan kepada PRU pada ketika ini, Ahli Parlimen Langkawi itu berkata penularan pandemik Covid-19 menyukarkan perkara tersebut.

“Dalam keadaan biasa boleh (dibubarkan) kerana PRU beri balik kuasa kepada rakyat tentukan siapa jadi kerajaan. Tetapi waktu ini negara hadapi masalah Covid-19, masalah ini menyebabkan kos untuk mengadakan PRU tinggi dan mendedahkan rakyat kepada penularan penyakit itu.

“Saya yakin kalau PRU diadakan seperti biasa, ramai rakyat akan terkena Covid-19, ramai akan maut, meninggal dunia. Soalnya sama ada kita lebih utamakan politik atau nyawa rakyat?,” katanya.

Isu PRU kembali dibangkitkan sesetengah pihak selepas Ketua Pembangkang Datuk Seri Anwar Ibrahim pada Rabu lepas mendakwa menerima sokongan yang ‘kukuh dan meyakinkan’ daripada ahli parlimen untuk menubuhkan kerajaan baharu.

Untuk rekod, penggal Parlimen Ke-14 akan tamat pada 16 September 2023. – Bernama

See author's posts


40 ahli PKR Jelebu keluar parti

JELEBU: Parti Keadilan Rakyat (PKR) Cabang Jelebu hampir lumpuh selepas seramai 40 ahli termasuk jawatankuasa cabang berkenaan isytihar keluar parti serta-merta semalam.

Ketua Angkatan Muda Keadilan (AMK) Cabang Jelebu, Mohd Faizal Fadli Mohd Idrus berkata, tindakan itu dibuat kerana hilang kepercayaan terhadap kepimpinan Presiden Datuk Seri Anwar Ibrahim dan Pengerusi PKR yang juga Menteri Besar Negeri Sembilan, Datuk Seri Aminuddin Harun.

Mohd Faizal Fadli mendakwa kumpulan yang keluar dari parti tersebut merangkumi dirinya, naib ketua, ahli jawatankuasa (AJK), naib ketua, setiausaha dan AJK AMK, naib ketua dan AJK wanita serta ahli.

“Perkara ini berlaku adalah disebabkan beberapa faktor iaitu kegagalan presiden mendamaikan dua kumpulan selepas pemilihan dan kemelut kepimpinan yang berpanjangan,” katanya dalam sidang media, di sini semalam.

Turut mengisytiharkan keluar parti ialah Ketua Srikandi Negeri Sembilan, Ismaliza Ismail selain timbalan ketua cabang Jelebu, Tang Jay Soon yang telah keluar parti pada 15 Mei lepas.

Dalam pada itu, Mohd Faizal Fadli berkata kumpulan itu turut menyokong penuh kerajaan Perikatan Nasional (PN) yang dipimpin Perdana Menteri, Tan Sri Muhyiddin Yassin, dan akan bergerak menerusi platform baharu iaitu Pengerak Komuniti Negara, sebuah badan bukan kerajaan. – Bernama

See author's posts


Saringan Covid-19 berskala besar di Pasar Tamu Bintulu

BINTULU: Kementerian Kesihatan Malaysia (KKM) menjalankan saringan Covid-19 berskala besar di Pasar Tamu Bintulu semalam berikutan terdapat kes positif di kawasan berkenaan.

Hasil tinjauan Utusan Sarawak mendapati ramai orang beratur menunggu giliran untuk ujian calitan sekali gus menunjukkan kerjasama daripada para penjaja pasar tersebut.

Semalam pastinya merupakan detik bersejarah buat warga Bintulu kerana kawasan pasar tamu itu kebiasaannya dipenuhi dengan kenderaan dan penduduk pada hujung minggu menjadi lengang apabila telah ditutup mulai malam Sabtu.

Difahamkan, kerana terdapat kes disahkan di kawasan tersebut, pihak Jawatankuasa Pengurusan Bencana Bahagian (JPBB) Bintulu terpaksa mengarahkan pasar tamu itu untuk menghentikan operasi bagi membendung penularan wabak Covid-19 dengan segera.

Selain itu, Pasar Malam Bintulu yang dikhuatiri mempunyai kaitan dengan kes di pasar tamu juga telah ditutup buat sementara waktu, mulai semalam (7 Februari) sehingga makluman selanjutnya.

Dalam pada itu, Ahli Parlimen Bintulu, Dato’ Seri Tiong King Sing dalam satu kenyataan semalam sekali lagi mengingatkan, bagi sesiapa yang tidak sihat atau mengalami gejala atau simptom, perlu segera dapatkan pemeriksaan dan ujian calitan Covid-19.

“Jangan bersembunyi atau berasa takut. Mendapatkan rawatan awal dan kuarantin merupakan pendekatan terbaik dalam memerangi wabak ini.“Bagi penduduk rumah panjang yang bekerja di bandar, lebih baik diam di tempat yang sama buat sementara waktu.

Sekiranya anda berada di Bintulu, anda disarankan jangan pulang ke rumah panjang, begitu juga sebaliknya bagi mereka yang berada di rumah panjang,” ujarnya.

Oleh CAROLYNE UTIH

See author's posts


Rh Empading nerima 37 bakul pemakai

ENGKILILI: Sinu sereta peduli enggau nasit ke udah nuntung sida ke diau ba Rumah Empading, Nanga Bunu, Skrang berengkah ari 12 Mei ke udah, Raban Komiti Parti Pesaka Bumiputera Bersatu (PBB) Pampang Engkilili nyuaka bantu 37 bakul pemakai rangkai.

Bantu nya disuaka ngagai 37 Tuai Ruang Bilik (KIR) ba rumah panjai nya kena Hari Satu ke udah.

Ngena bantu ke baka nya iya ulih mantu ngelempungka penanggul sida ke diau ba rumah panjai nya maya ba timpuh kuarantin.

Kelimpaha ari nya, pejalai sida iya mega seruran dijaga sida ke gawa ba baris mua (frontliners) ngambika ke enda pansut ari endur nya dikena mutuska rantai pengelekai virus Covid-19.

Sida ke diau ba rumah panjai nya mega diasuh seruran nitihka Prosedur Operasyen  Standad (SOP) baka ke udah ditetetap pengelama timpuh kuarantin 14 hari.

Semua sida ke diau ba rumah panjai nya meri besai terima kasih ngagai Komiti  PBB Pampang Engkilili enggau Perintah Gabungan Parti Sarawak (GPS) laban udah meri bantu ke baka nya.

See author's posts


KLIA antara sembilan lapangan terbang terbaik dunia

KUALA LUMPUR: Lapangan Terbang Antarabangsa Kuala Lumpur (KLIA) menjadi lapangan terbang kesembilan terbaik di dunia dari segi kualiti perkhidmatan pada suku pertama 2021 bagi kategori lebih 40 juta penumpang setahun (mppa), menurut satu kaji selidik.

Dalam kaji selidik Kualiti Perkhidmatan Lapangan Terbang (ASQ) global oleh Majlis Lapangan Terbang Antarabangsa, KLIA merekodkan skor 4.99 daripada 5.00, meningkat daripada 4.98 pada 2020 dengan KLIA menjadi antara 10 lapangan terbang terbaik dunia berdasarkan hasil kaji selidik yang sama.

Menerusi kenyataan pada Rabu, Ketua Pegawai Eksekutif Kumpulan, Malaysia Airports Holdings Bhd (MAHB), Datuk Mohd Shukrie Mohd Salleh berkata selain KLIA, usaha pihaknya dalam mempertingkatkan tahap perkhidmatan turut  berhasil apabila Lapangan Terbang Antarabangsa Langkawi (LGK) dinamakan sebagai lapangan terbang ketiga terbaik dunia bagi kategori dua hingga lima mppa, apabila mencatatkan skor 4.97 daripada 5.00 dalam kaji selidik ASQ pada tempoh yang sama.

Beliau berkata, pihaknya terus memanfaatkan tempoh tenang susulan sekatan perjalanan antarabangsa dan domestik untuk melaksanakan pelbagai tindakan menambah baik pengalaman penumpang dan memastikan kesediaan lapangan terbang apabila trafik penumpang kembali meningkat kelak.

“Walaupun mengalami penguncupan ketara trafik penumpang namun kami tidak cepat berpuas hati dalam usaha memastikan perkhidmatan dan kemudahan kami berada pada tahap terbaik.

“Hasil memberangsangkan daripada usaha komuniti lapangan terbang di KLIA dan LGK dalam melaksanakan langkah keselamatan dan memberikan perkhidmatan luar biasa ketika norma perjalanan baharu pastinya akan membantu memulihkan keyakinan penumpang,” katanya.

Penandaarasan ASQ bagi lapangan terbang dunia adalah dari segi kepuasan penumpang keseluruhan terhadap keselamatan, kemudahan, perkhidmatan dan kebersihan terminal.

Bulan lepas, jumlah pergerakan penumpang keseluruhan di lapangan-lapangan terbang Malaysia adalah kira-kira dua juta bagi rangkaian lapangan terbang tempatan begitu juga aset di Turki, Lapangan Terbang Antarabangsa Sabiha Gokcen, Istanbul (ISG).

Mohd Shukrie berkata, sempadan negara masih ditutup dan Perintah Kawalan Pergerakan dilanjutkan berikutan kes Covid-19 harian meningkat kembali baru-baru ini.

Bagaimanapun, pergerakan penumpang keseluruhan bagi rangkaian lapangan terbang tempatan pada April mencatatkan 630,000, iaitu hampir kepada peningkatan sebanyak 8.0 peratus berbanding bulan sebelumnya.

Beliau berkata, ini susulan peningkatan operasi oleh syarikat penerbangan bagi sektor domestik dengan pertambahan 161 penerbangan mingguan atau pertumbuhan 19 peratus daripada angka pada Mac 2021, di samping mengekalkan purata faktor muatan melebihi 57.0 peratus.

AirAsia merekodkan purata faktor muatan tertinggi iaitu 60 peratus pada April.

“Sejumlah 1.89 juta orang di Malaysia telah menerima vaksin menerusi Program Imunisasi Covid-19 Kebangsaan setakat ini dengan majoritinya adalah petugas barisan hadapan dan warga emas.

“Pelaksanaan program vaksin yang dirancang tahun ini akan membantu pemulihan secara beransur-ansur,” katanya.

Bagi Turki, negara itu telah mengumumkan kelonggaran sekatan dengan membenarkan perjalanan antara negeri semasa bukan waktu berkurung.

Pada April, disebabkan penutupan sebahagian sempadan sebelum ini, ISG mencatatkan 1.4 juta penumpang iaitu penyusutan 20 peratus daripada bulan sebelumnya.

“Walaupun mencatatkan pengurangan, syarikat penerbangan tempatan seperti Pegasus dan AnadoluJet kekal optimis, dengan Pegasus menambah destinasi Shymkent, Kazakhstan, kepada rangkaian operasinya dengan penerbangan mingguan yang dijangka dilancarkan bulan ini,” menurut MAHB.

Setakat ini, mereka menawarkan perkhidmatan bagi 56 laluan domestik dan 79 laluan antarabangsa bagi 48 negara, jelasnya.- Bernama

See author's posts


Penduduk Seduku kini nikmati bekalan air terawat

KUCHING: Penduduk di kawasan Agropolitan Seduku dan Stumbin Bijat dekat Simanggang kini menikmati bekalan air terawat dari Loji Rawatan Air Agropolitan Seduku dan Loji Rawatan Air Stumbin Bijat.

Kementerian Utiliti dalam satu kenyataan media semalam memaklumkan atas perancangan rapi dan teliti oleh Kerajaan Sarawak, kedua-dua buah loji tersebut kini disambung dan menerima bekalan air tambahan dari Loji Rawatan Air Bayai, Sri Aman.

“Ini adalah untuk memastikan penduduk setempat sentiasa mendapat bekalan air yang berkualiti secara berterusan.

“Projek pembinaan saluran paip baharu yang bernilai kira-kira RM1.4 juta itu siap dilaksanakan penghujung tahun 2019 dan dibiayai sepenuhnya oleh Kerajaan Sarawak.

“Projek ini dilaksanakan oleh Kementerian Utiliti melalui Jabatan Bekalan Air Luar Bandar (JBALB) Sarawak sebagai agensi pelaksana bagi mengatasi isu gangguan bekalan air yang sering membelenggu penduduk di kawasan terbabit,” katanya.

Kenyataan itu menjelaskan skop projek melibatkan pemasangan saluran paip jenis ‘HDPE’ bersaiz 400mm sepanjang 2 kilometer di jajaran alternatif untuk menggantikan paip sedia ada di kawasan berlakunya hakisan tanah di tebingan Batang Lupar, Jalan Skait-Gran Ring.

“Dengan memainkan peranan yang aktif dan kerjasama antara Menteri Utiliti, Dato Sri Stephen Rundi Utom  dan Ahli Dewan Undangan Negeri N.28 Lingga, Simoi Peri, yang komited untuk memastikan projek itu terlaksana antara faktor besar kejayaan projek bekalan air ini,” kata kenyataan itu.

Kenyataan itu berkata, pelaksanaan projek itu memberi manfaat kepada lebih kurang 7,500 pengguna di sekitar kawasan Agropolitan Seduku dan Stumbin Bijat sekali gus berjaya menangani masalah gangguan bekalan air di kawasan berkenaan.

“Usaha dalam mencapai matlamat dan visi untuk menyalurkan liputan bekalan air 100% menjelang tahun 2025, adalah menjadi tanggungjawab Kementerian yang diketuai Setiausaha Tetap, Dato Ir. Alice Jawan dan Jabatan Bekalan Air Luar Bandar Sarawak yang diketuai oleh Pengarah, Ir. Chang Kuet Shian,” katanya.

See author's posts


Kenyataan Soon Koh dikesali

SHEILA ZAIDI

KUCHING: Kenyataan Pengerusi Parti Sarawak Bersatu (PSB), Dato Sri Wong Soon Koh yang dilihat seperti menjatuhkan kerajaan adalah sangat dikesali.

Ahli Dewan Undangan Negeri (ADUN) Batu Kitang, Lo Khere Chiang yang mewakili Kelab Penyokong Gabungan Parti Sarawak (GPS) kesal dengan tindakan Wong yang juga mantan Menteri Kewangan Kedua yang mempunyai pengalaman selama 15 tahun.

“Beliau sepatutnya tahu akan pengurusan baik kewangan negeri dan kita mempunyai Dana Kontingensi yang memang sudah ada dalam bajet.

“Sebagai mantan Menteri Kewangan, beliau sepatutnya lebih tahu akan perkara ini,” katanya kepada pemberita dalam satu sidang media selepas menghadiri Persidangan Dewan Undangan Negeri (DUN) di Kompleks DUN Sarawak semalam.

Menurut Lo, Sarawak mempunyai kedudukan kewangan yang sangat sihat dengan rizab paling banyak.

Katanya, peruntukan berjumlah RM2.55 bilion bagi Bantuan Khas Sarawakku Sayang (BKSS) adalah datang daripada Dana Kontingensi.

ADUN Muara Tuang, Datuk Idris Buang juga berkongsi pendapat yang sama dengan Lo dan menegaskan Soon Koh sepatutnya lebih tahu akan pengurusan kewangan negeri.

Kata Idris, tindakan Soon Koh yang tidak hadir dalam persidangan semalam seolah-olah hendak mengenepikan rakyat.

Sementara itu, ADUN Jemoreng, Datuk Juanda Jaya yang turut hadir semasa sidang media tersebut berkata, persidangan yang diadakan semalam adalah untuk memenuhi Perlembagaan Sarawak dan menjalankan tugas sebagai ADUN serta meluluskan perbelanjaan tambahan rakyat.

PSB katanya, seperti tidak mementingkan rakyat apabila mempersoalkan kemampuan kerajaan negeri untuk membiayai BKSS berjumlah RM2.55 bilion yang dikhaskan untuk rakyat.

“Mereka sentiasa melaungkan mahu berjuang untuk rakyat tetapi mereka gagal untuk hadir di persidangan DUN yang membincangkan berkenaan dengan hal rakyat.

“Malah, mereka turut tidak bersetuju dengan pembinaan jalan raya utama kedua dan ini bagi saya bukan lagi berjuang untuk rakyat,” kata Juanda.

Tambahnya, melihat kepada situasi ini, beliau yakin yang rakyat tahu arah mana untuk dipilih nanti.

ADUN Pelagus, Wilson Nyabong Ijang pula berkata, beliau sememangnya menjangkakan Soon Koh akan mengeluarkan kenyataan yang tidak berasas.

“Pada pendapat saya, beliau (Soon Koh) mungkin sedar akan kesalahan nya dan beliau sebenarnya tahu keadaan sebenar.

“Beliau bagaimanapun tetap mahu menunjukkan bahawa rakyat percaya dengan kenyataannya kerana beliau pernah menyandang jawatan sebagai Menteri Kewangan,” katanya.

Tindakan Soon Koh itu katanya, hanya untuk meraih kepercayaan politik kerana rakyat masih percaya bahawa beliau mengetahui apa yang berlaku dalam kerajaan, tegasnya.

Selain Wong, ADUN PSB yang tidak hadir semasa persidangan semalam ialah ADUN Engkelili, Dr. Johnical Rayong, Datuk Ranum Mina (Opar), Datuk Tiong Thai King (Dudong).

See author's posts


Dua keluarga dibantu keluar kontena

KUCHING: Nasib dua keluarga miskin yang tinggal di dalam kontena usang di Jalan Kuap, Batu 10 di sini, mendapat perhatian Kerajaan Sarawak dan dipindahkan sementera waktu ke sebuah rumah kedai.

Ahli Dewan Undangan Negeri (ADUN) Batu Kitang, Lo Khere Chiang semalam mengadakan lawatan dan melawat ke dua buah kontena yang dijadikan kediaman oleh dua keluarga tersebut bagi tujuan membantu mereka mencari tempat tinggal.

“Mereka akan ditempatkan sementara di sebuah rumah kedai di kawasan Batu 7 dengan sewanya akan dibiayai oleh saya di bawah Dewan Undangan Negeri (DUN) Batu Kitang.

“Mereka juga akan ada tempat yang bersih dengan kelengkapan rumah serta mempunyai bekalan air dan elektrik dan dalam masa yang sama memudahkan mereka menjaga anak-anak dalam persekitaran yang lebih baik,” katanya kepada pemberita selepas melawat kekeluarga terbabit semalam.

Lo yang juga pengerusi Majlis Perbandaran Padawan (MPP) berkata, beliau menzahirkan rasa gembira kerana dapat membantu keluarga terbabit dan juga sudah berjumpa dengan Perbadanan Pembangunan Perumahan (HDC) Sarawak bagi membantu menyediakan tempat untuk disewakan kepada keluarga ini.

“Harga sewaan juga sangat berpatutan iaitu tidak sampai RM150 sebulan.  Di sana akan lebih baik dari sini sebab ada air, elektrik dan kita juga akan menjaga makanan mereka,” jelasnya.

Lo juga mengucapkan terima kasih kepada beberapa individu yang menyalurkan bantuan kepada dua buah keluarga itu termasuk menyumbangkan makanan, wang dan keperluan harian.

“Tidak dinafikan memang terdapat banyak keluarga serupa dan bernasib kurang baik sebegini di dalam masyarakat kita.

“Kita berharap semua orang dapat membantu golongan yang kurang bernasib baik ini untuk mengatasi kesulitan yang mereka hadapi,” tambahnya.

Turut hadir Ketua Wanita Parti Rakyat Bersatu Sarawak (SUPP) Cawangan Kecil Batu 7 (N13 Batu Kitang) Suzzilawati Suhaili.

Oleh Cheryl Law

See author's posts


Bup meri ajar, anang muntanka diri

MAYUH bendar bup cherita enggau ensera udah ditulis tauka ditengkebang sekeda penulis kitai Iban ungkup kena ngajar sereta ngelalau pendiau kitai mayuh, kelebih agi bala nembiak ti benung mansang.

Ditu aku deka ngenang dua bengkah bup sereta ngambi seleka dua isi cherita iya ambika buah kenang lalu dijadika lalau enggau tenggau pendiau kitai mayuh.

Keterubah iya, aku deka ngenang siti bup ti ditengkebang tulis iya ulih George Garai, siku pengajar udah pinchin ke mega kala nyadi sekretari politik kepala menteri suba.

Dalam bup Puntan, George ngenang pasal pemerinsa orang melaki bini nyengulaka anak lelaki tunggal seduai ba rumah panjai kelulu Entimun Betu. Dama sekula mega dikelulu enggaika sama enggau sekula ti bisi ba menua kitai tu lalu pia semua dama orang dalam cherita tu endang dikelulu magang.

Endang enda ngetu siang malam petang seduai melaki bini gawa ba tanah, ngerejang getah, betanam sayum enggau utai bukai ketegal bebendar nyengulaka anak seduai penama Lap. Nunda kelulu George, cherita berengkah ari Lap ti udah pass ba peresa Pom Lima lalu udah dikemendar masuk Pom Enam ba siti sekula di nengeri ti enda jauh ari rumah panjai sida. Bala ti deka ke pasar nya ngena jalai ai, iya nya ngena perau kayuh tauka injin sepit.

Lebuh udah nerima rita manah Lap tu ulih nampung pelajar ngagai Form Enam, dia apai enggau indai iya balat gaga sereta lalu ngangauka bala mensia mayuh ba rumah nya begulu makai selamat ba ruai sida. Nanya berutang ba tuke Ah Soon ngambi arak, ngambi remenit (lemonade), ngambi kupi ruti enggau utai bukai kena meri bala mensia mayuh makai selamat. Jani besai sida pan disemelih ambika lauk mensia mayuh. Ni ke salai ikan, manuk enggau engkayu baka upa enggau utai bukai, endang genap magang. Orang mayuh chukup gaga laban makai semua utai nadai bebayar.

Nitih kelulu George, lebuh udah nemu Lap ti udah pass Form Lima, apai iya bisi dua tiga kali besundang niti ruai rumah panjai sida rauh-rauh madah ngagai sida serumah pasal Lap ti udah mujur dalam peresa. Ni peninggi jaku seduai melaki bini agi madahka diri deka jauh lantang senang ari bala sida serumah enti Lap udah bulih degree jemah ila.

Malam lebuh ke makal selamat, bisi ga siku petunggal dua kali apai Lap ti endang bakih iya kenyau ari mit mesulka jaku ngagai seduai melaki bini (apai enggau indai Lap) minta Lap tu jadi enggau anak dara seduai enti iya udah abis pelajar jemah ila. Kebuah ke berani jaku nya laban apai Lap enggai petunggal iya nya endang udah bisi besemaya jaku rambau seduai baru angkat bujang suba – enti seduai bisi anak bujang enggau anak dara endang setuju diasuh jadi laban tiga kali petunggal pemanah iya disabung jadi. Tang malam nya apai Lap tu bisi tinggi mimit jaku madah Lap deka diasuh jadi enggau indu sama bisi degree, manah agi enti bisi, jadi enggau indu mem (indu ribai). Naka pemalu meh petunggal iya seduai bini udah ninga jaku apai Lap.

Nyadi lebuh Lap nurun sekula, semua duit rega getah jual apai iya di pasar endang diberi iya ngagai Lap magang, mina sepuluh ringgit kena iya makai mee ba siti kedai mee. Bisi lebih dua ratus ringgit diberi iya ngagai Lap.

Angkat deh udah bekau semak setaun udah sekula ba Form Enam, Lap tu ditangkap kepala sekula enggau sekeda pengajar bukai ditemu makai ubat batuk enggau ensium gam ensikal. Kebuah ti mudah ditemu sereta dipelaba bala pengajar bisi enggau ngereja pengawa salah nya ketegal tubuh ke berupai kurus lalu semampai dipeda ngantuk dalam kelas. Udah ke ditemu, lalu diripot ngagai indu opis pelajar ti ngujungka opis pelajar ngemendarka Lap dibuai ari sekula.

Naka pemedis ati meh apai seduai indai Lap ngagai anak tang kati ku enggau, asi udah nyadi bubur. Jaku kelanjur pan enda ulih tarit agi baka reti kitai ke ngeludah, ludah nya enda ulih tarit pulai masuk dalam mulut kitai baru. Jaku tinggi ti udah dipansut sereta didinga mensia mayuh nadai ulih dibatak pulai, nesal dudi pan nadai reti.

Nya alai puntan meh niat apai seduai indai enggau Lap empu ti deka idup nyamai dudi hari sepengudah Lap bulih degree. Tang anang ka bulih degree, abis Form Enam pan enda laban puntan baka menasan jalai jelu, rumbau baka buah sibau ulu.

Keba sida apai indai enggau aki ini menya nadai kala didinga bejaku tinggi tauka bejaku ngeninggi remang lebuh anak udah tauka uchu masuk Form Enam nyentukka abis pelajar ba universiti. Kebuah pia, laban ngasaika kelalu balat merinsa nyengulaka anak. Abis tanah, abis buah dijual. Abis baku, abis irun, abis tajau, enggaika puntan tengah jalai. Enti hari ujan, nganti hari udah tinggi, ujan udah ngetu, nya baru niang apai nurun ngerejang, mai gari pua kena malit batang getah ngenyadika rangkai ulih ditangkal.

“Apu suntuk bendar nuan sanu, nyau bepalitka batang getah awakka ulih tangkal,” ku siku petunggal niang apai kaban penulis.

Tang apai kaban nya enda nyaut iya laban nadai nemu bakani nyaut. Maya anak udah bulih degree sereta megai pengawa besai engka bisi ga apai kaban nya nyaut petunggal iya nya tadi . Nadai ga kebuah iya malu nyaut, laban bala anak petunggal iya nya, siku pan nadai meh ngembuan degree taja pan bisi ngenujuh iku bala sida nya.

Dalam bup Sekeda Cherita Pandak (Borneo Literature Bureau), niang Edward Kechendai @ Enday ke ninggalka dunya injau kitai tu dalam bulan Dua taun 1989 suba mantaika sekeda cherita kelulu ti empu tuju kena ngajar sereta ngiri pemereti ati ngagai kitai bala pemacha kelebih agi bala raban nembiak ti benung mansang.

Siku orang ke dikelala mensia mayuh laban ngempu nyawa ti manah didinga bala peninga ba radio kelia ka tambah ti mayuh penemu asal bansa diri, Enday lama udah ditemu mensia mayuh taja pan enda kala dipeda sida.

Lengka ka nya, nyadi siti cherita kelulu Enday ba bup nya tadi ngenang pasal siku mayau rangka sereta amu. Cherita manah kena manding ulah kitai mensia empu. Tu ngenang pasal pengasa ati kitai mensia ke endang tau ngasuh pala kitai enda tentu bebatang runding, ka tambah mega ngasuh kitai tau mantul dalam pendiau.

Pun cherita tu pasal siku indai tuai bansa Iban kelia menya ke ngerami ikan ngena garam ba langkau umai.

Benung iya kiruh ngerami ikan nya, siku mayau kuring jai gamal ari langkau orang bukai lalu datai ngagai langkau iya. Tang laban indai tuai nya ngeringak nunga ngagai dapur melakang mua pintu, ka tambah pending ke enda tentu lansik, nya alai iya enda meda mayau kuring nya niki tangga langkau iya. Lebuh indai tuai nya benung kiruh diri, mayau nya lalu merejuk ngerampas sereta manggum siku ikan ke besai agi, ari dulang tapang ke alai indai tuai nya ngerami ikan ka salai tauka deka digagaka kasam.

Udah iya mujur bulih ikan besai nya, mayau kuring jai gamal sereta kurus nya lalu rari terejun ari tanju langkau naban ka ikan nya.

Nyadi mayau nya enda lalu terus nabanka ikan ulih iya ngagai langkau orang bempu iya, laban iya nangi sereta takutka ikan panggum iya nya dirampas tauka diperebutka mayau bukai ba langkau nya.

Nya alai mayau kuring nya lalu manggum ikan nya meraka sungai ke enda besai. Ba sungai nya bisi siti batang nyengkar ai, lalu nyamai bendar dititi iya nyemerai ke tebing seberai. Lebuh mayau kuring nya bejalai gadai-gadai niti batang nya, dia iya lalu tepedaka siku mayau chelum ari baruh iya, manggum ikan besai agi ari ikan ti dipanggum iya empu. Gamal mayau chelum nya pan besai ari gamal iya empu. Sereta mayau kuring nya tepedaka mayau chelum nya, mayau kuring lalu berunding deka ngerampas ikan ke dipanggum mayau chelum, laban ikan nya besai agi.

Lebuh mayau kuring nya ngetu merening mayau chelum ke ari baruh nya, mayau chelum nya mega ngetu. Benung mayau chelum nya jenuh, mayau kuring nya lalu terejun nerekam mayau chelum ke ari baruh iya, laban iya deka ngerampas ikan panggum mayau chelum nya.

Mayau kuring ke terejun nya lalu labuh ninggang lubuk ari baruh batang ke dititi iya. Lebuh iya terengkah ba lubuk nya, ikan ke dipanggum iya lalu tebelengka ari nyawa iya laban iya empu nyau ka lemas. Ikan ke tebelengka ari panggum iya nya tadi lalu rarat ditaban ka ai kili, nyangka lalu tengelam nadai temu tunga.

Laban mayau ke enda kala nyelam tauka enda kala mandi ba ai – anang ka mandi, nyema bisi timbur mimit enggau ai pan engkechit rari – nya alai iya nadai akal ngambi ikan ke udah tebelengka ari nyawa iya, taja iya rangka bendar deka makai ikan.

Nyadi cherita tu ngemun kitai Iban bisi jaku sema madah bakatu: ‘mayau nemu makai ikan tang enda nemu nyelam’.

Udah mayau kuring nya nyemerai datai ba tebing, iya nadai tepeda ka mayau chelum ti deka direkak iya tadi. Ni agi bisi, ga mayau chelum ti dipeda iya tadi nya ayuk iya empu ba lubuk baruh batang ke dititi iya. Tang laban iya empu kelalu amu, kelalu angam sereta rangka, dia iya semina asa nilat bulu diri empu ke basah, enggau nilat mulut diri empu ke udah manggum ikan.

Perut tudah tuai nyau engkerau lapar, tegal enda sempat makai ikan ke ulih iya ngerampas ari indai tuai orang nya tadi. Keba keruan enda mayau. Lalu enda nemu ayuk diri empu. Munyi sempama, manuk lepas, jari bau tai.

Oleh Telesa Emperan

See author's posts


JAKU BEBUAH

Tusun Kedua

NYA alai mimpi ke tinduk di retuk alang gerunggang

Bebungkur ke lebur bali nengkebang.

Dia iya bemimpi:

Asai ke betemu enggau Bunsu Ini Manang

Nyua’ka iya gempelu batu bintang

Batu tandan bulan mansang.

Diterima iya enggau tapa kiba, jari ngengkang.

Lalu pansut iya ke liu’ tanju’ lantang.

Peda iya bedau ga petakang bintang beguang

Pesedan tandan bulan terang,

Meruan rendang-rendang tumbuh di gentilang tisi langit.

Nya alai nya naka mimpi iya.

Nya alai nya ke diibun, ke ditusun kami seharitu tadi.

Tang mih apin kami nemu empa,

Nemu ulu’ mimpi iya ke munyi nya,

Dia tak tekenyit kami tadi.

Lebuh kami ke kemumuk duduk betugung

Di peretang penyarang rumah belung, engkami ditu,

Di gelenggang Batang Kemidan Rerenjung.

Ninga utai tak bemunyi rengung-rengung.

Lalu pendingka kami.

Kada enda nya munyi Pegagang Pinang Upung

Lebuh medung nyung Rengayung Bujang Paku Lawang

Mansang betunang!

Nya alai kami ke kemumuk duduk bebandi

Begulu’ enggau indu bala lelaki,

Dia kami tak tekenyit, tegepang ati

Ninga utai tai kelalu rami,

Lalu pendingka kami ga.

Kada enda munyi nya kangau Balau Ijau

Di rantau Luba’ Sebandi,

Lebuh gumi sida ke nganjung Sendi belaki napatka Guang!

Kita pen nyau nampak ga tadi, menyadi:

Dipeda kami betandang mansang besurung

Indah enda baka pemayuh semut lutung

Ke bejung-jung betiti serambung jalai bunang.

Nyau dipeda kami angkat bepipis

Nyau baka pemayuh kaban angkis betam’a lubang.

Nyau dipda kami nyeriat baka singut lalat ninggalka idang.

Kita pan nyau .

Datai di tengah menalan nyapan dua betekup, engkami ditu.

Aku tak nyau takut, asai ke deka surut,

Nangika kita bisi mai batu ribut

Bepuput surut ngeridang dunya.

See author's posts


Lubnan berdepan perang saudara jika tidak dibantu

PARIS: Presiden Perancis, Emmanuel Macron pada Jumaat memberi amaran Lubnan berdepan risiko perang saudara jika dibiarkan bersendirian menangani krisis susulan letupan besar di pelabuhan Beirut awal bulan ini.

Pandangan itu disuarakan ketika Macron melakukan persiapan mengunjungi Lubnan pada Isnin dalam usaha memberi tekanan kepada pemimpin negara itu untuk melakukan reformasi radikal susulan letupan yang mengorbankan 181 orang dengan ratusan lagi cedera.

Paris dilihat tidak senang dengan perkembangan di Lubnan yang disifatkan perlahan dalam membentuk kerajaan baharu bagi melakukan reformasi selepas berlaku ledakan yang didakwa berpunca daripada simpanan ammonium nitrat yang ditinggalkan selama bertahun-tahun di sebuah gudang.

Rakyat Lubnan menyalahkan pemerintah dalam kejadian itu yang didakwa mereka terbabit dalam nepotisme, rasuah dan pengabaian sejak perang saudara bermula 1975 hingga 1990.

Macron menegaskan Perancis akan mematuhi dasar ‘menuntut tanpa campur tangan’ dan menunggu reformasi dilakukan termasuk meluluskan undang-undang antirasuah dan mereformasikan kontrak awam, sektor tenaga dan sistem perbankan.

“Jika kita tidak melakukan ini, ekonomi Lubnan akan runtuh dan yang menjadi mangsa adalah rakyat Lubnan,” katanya. – AFP

See author's posts


Rasuah pinjaman peribadi, kakitangan bank direman

SHAH ALAM: Seorang lagi kakitangan sebuah bank tempatan direman tujuh hari bermula semalam, bagi membantu siasatan berhubung dakwaan meminta dan menerima rasuah daripada pemohon pinjaman peribadi berjumlah RM18 juta antara 2018 hingga 2020.

Perintah reman tersebut dikeluarkan Majistret Parvin Hameedah Natchiar terhadap lelaki berusia 35 tahun itu, selepas permohonan dibuat Suruhanjaya Pencegahan Rasuah Malaysia (SPRM) di Mahkamah Majistret, di sini.

Lelaki tersebut ditahan di pejabat SPRM Selangor pada 4.05 petang Isnin lepas, selepas diminta hadir untuk memberi keterangan berhubung kes berkenaan.

Mahkamah turut membenarkan permohonan lanjutan reman selama empat hari bermula semalam, terhadap enam lagi kakitangan bank yang telah direman pada Rabu lepas.

Terdahulu kesemua lelaki itu tiba di perkarangan Kompleks Mahkamah Shah Alam pada 9.40 pagi.

Pada 8 Jun lalu, SPRM menahan enam individu yang bertugas di beberapa cawangan bank tersebut di sekitar Lembah Klang.

Menurut sumber SPRM, mereka dipercayai telah meminta dan menerima wang suapan antara 15 hingga 35 peratus daripada 110 pinjaman pembiayaan peribadi bernilai lebih kurang RM18 juta. – Bernama

See author's posts


Kukuhkan perpaduan demi Malaysia – Mawan

PAKAN: Hari Sarawak, Hari Malaysia dan Hari Merdeka merupakan tiga detik peristiwa bersejarah yang harus diingati dan menjadi kebanggaan rakyat semua.

Ahli Dewan Undangan Negeri (ADUN) Pakan, Tan Sri William Mawan Ikom berkata, ketiga-tiga hari bersejarah ini cukup besar maknanya tetapi jika rakyat tidak menghargainya kemungkinan perpaduan negara bahkan negeri mungkin akan tergugat.

“Sekiranya rakyat tiada sikap untuk mempertahankan identiti tersendiri, adalah sukar kita mempertahankan perpaduan.

“Kita harus mengutamakan perpaduan dan jangan berpecah belah antara satu sama lain,” katanya pada Program Merdeka @ Komuniti Kawasan P.209 Julau di Rumah Tayan, Sungai Lepong, Sarikei pada Sabtu lalu.

Mawan berkata, sebagai rakyat Malaysia, kita harus bersatu dan mempunyai indentiti tersendiri agar pembangunan dapat dilaksanakan untuk negara.

“Tidak ada negara yang mahu diperintah oleh orang lain, tidak ada negara yang mahu ketinggalan dan tidak ada negara yang tidak mahu mempunyai identiti sendiri.

“Ini kerana, jika kita mempunyai identiti sendiri, kita akan mempunyai kebebasan, hak dan hala tuju dasar kita sendiri untuk menjadi negara maju seperti negara lain yang telah maju,” katanya.

Mengulas mengenai program itu, kata Mawan, ia merupakan salah satu contoh program yang boleh menyemai semangat perpaduan dan erti kemerdekaan kepada rakyat di kawasan pedalaman.

“Hari ini (12 September) saya berasa bangga melihat sikap dan keterujaan yang ditunjukkan penduduk di sini dan diharapkan program ini akan meningkatkan semangat perpaduan dan patriotisme dalam kalangan penduduk di rumah panjang ini,” katanya.

See author's posts


Saham Top Glove rancak diniagakan

KUALA LUMPUR: Saham Top Glove Corporation Bhd rancak diniagakan pada sesi awal dagangan pagi semalam terutama menjelang pengumuman keputusan tahun kewangan 2020 lewat semalam.

Ia dibuka 35 sen lebih kukuh kepada RM8.78 berbanding RM8.43 ketika ditutup pada petang Selasa.

Pada 10.31 pagi semalam, saham syarikat mencatatkan harga RM8.55 dengan lebih 38 juta saham diniagakan, menjadikannya antara kaunter paling cergas di Bursa Malaysia.

Pada pengumuman keputusan kewangan untuk suku ketiga 2020, syarikat pengeluar sarung tangan itu melahirkan keyakinan ia boleh mencapai satu lagi rekod tinggi bagi prestasi kewangan untuk suku keempat berakhir 31 Ogos 2020.

Pengeluar sarung tangan getah terbesar dunia itu berkata, momentum menaik akan berterusan melangkaui 2020 kerana permintaan berterusan dunia untuk sarung tangan di celah-celah penularan pandemik Covid-19 yang sedang berlaku sekarang.

Pengerusi Eksekutif, Tan Sri Lim Wee Chai (gambar) berkata, harga jualan purata (ASP) untuk sarung tangan getah dijangka meningkat 30 peratus pada suku keempat 2020.

Pada suku ketiga 2020, pesanan jualan syarikat melonjak sebanyak 180 peratus dan ASP meningkat 30 peratus, sekali gus menyaksikan keuntungan bersih syarikat melambung ke paras tertinggi sepanjang masa iaitu RM347.90 juta berbanding RM74.67 juta dalam tempoh yang sama tahun lepas.

Hasil pula melonjak 42 peratus kepada RM1.69 bilion daripada RM1.19 bilion sebelumnya manakala saham meningkat melebihi RM25 berikutan prospeknya yang kukuh.

Sebagai ganjaran kepada pemegang sahamnya, syarikat telah melaksanakan eksesais saham bonus dua untuk satu pada 3 September dengan sahamnya berlegar melepasi harga RM8 seunit.- Bernama

See author's posts


MUT laksana satu pelan tangani isu bekalan air – Julaihi

KUCHING: Setiap agensi pengurusan air di bawah Kementerian Utiliti dan Telekomunikasi (MUT) Sarawak telah diminta untuk bersiap siaga menghadapi musim panas yang dijangka berlarutan.Menterinya Datuk Julaihi Narawi berkata, MUT telah melaksanakan satu pelan untuk menangani kemungkinan berlakunya masalah bekalan air yang akan memberi impak kepada kehidupan harian rakyat tempatan.Ini katanya, Lembaga Air Kuching (KWB), Lembaga Air Sibu (SWB), Laku Management Sdn Bhd (LAKU) dan Jabatan Bekalan Air Luar Bandar Sarawak (JBALB) telah diminta untuk bersedia mengambil tindakan termasuk bagi mengatasi isu tekanan air rendah.“Kita juga akan melatakkan lori tangki air dalam keadaan siap sedia untuk dimobilisasikan.“Jadi, kita akan menggerakkan semua lori tangki air ke kawasan terjejas sekiranya cuaca panas berlarutan,” kata beliau ketika ditemui pemberita pada rumah terbuka Aidilfitri di kediamannya di sini, hari ini.Turut hadir, Timbalan Menteri Utiliti dan Telekomunikasi Sarawak Datuk Liwan Lagang dan Setiausaha Tetap MUT Sarawak Jafri Lias.Ahli Dewan Undangan Negeri (ADUN) Sebuyau itu menambah, MUT juga akan meningkatkan penyelerasan bersama agensi lain termasuk yang mempunyai lori tangki air seperti Jabatan Bomba dan Penyelamat Malaysia (JBPM) bagi menjamin pengagihan bekalan air secara menyeluruh kepada kawasan terkesan nanti.Dalam pada itu, beliau berharap agar wakil rakyat dan agensi tempatan serta para pengguna segera melaporkan kepada MUT dan juga agensi-agensi terlibat sekiranya berlaku sebarang isu bekalan air di kawasan masing-masing.Sebarang pertanyaan lanjut atau bantuan diperlukan berkaitan bekalan air boleh dimajukan kepada agensi berkaitan seperti JBALB (082-262211), KWB (082-222222), SWB (013-8106311) serta LAKU di talian 085-426626 (Miri), 086-318160 (Bintulu) dan 085-215644 (Limbang).

Oleh NICKELYSON LAKUN

See author's posts